COVID-19 erreskatea jaso ez dugunok ere sufritu dugu COVID-19a

Eusko Jaurlaritzak erabaki du hedabide batzuei laguntzea COVID-19ak eragindako galerak apaltzeko, 5 milioi eurorekin. Albisteak egoneza sortu du, inon ez baita azaldu zeren arabera eman zaizkien laguntza horiek hedabide batzuei, eta beste batzuei ez. TOKIKOMen Administrazio Kontseilutik galdegin diogu Jaurlaritzari ea asmorik duen gainontzekook ere laguntzeko, eta erantzun horren zain gaude. Erantzuna jaso bitartean, ohar hau argitaratzea erabaki dugu.

Dirulaguntzak hedabideei emateak hizkuntza politika gainditzen du eta ondo irizten diogu, edozein enpresa edo sektore moduan behar baitu laguntza hedabideen sektoreak eta horrela jokatzen da munduko hainbat herrialdetan. Hedabideen kasuan, gainera, behar dira editorial ezberdinak dituzten hedabideak, behar ditu demokrazia sano batek. Edozein industria arlo moduan hedabideena ere lagundu izana albiste ona da eta horretan sakontzeko deia egiten diogu Eusko Jaurlaritzari.

Hala ere, momentuz, COVID-19aren garaian, hedabide batzuen galerak estaltzeko jarri da dirua, eta, bistakoa da demokrazia sendo batek eskatzen duela hedabide guzti-guztiak laguntzea. Arrazoia oso argia da: COVID-19ak hedabide guztioi eragin digu. Datu horien berri badu Eusko Jaurlaritzak.

TOKIKOM osatzen dugun hedabideon kasuan, zailena zen momentuan ere mezu instituzionalak, osasunekoak eta oinarrizko beharrei lotuak zabaldu ditugu kazetaritza egin eta zerbitzua emanez. Biak ala biak ziren garrantzitsuak, 200 profesional baino gehiagok eman zuten komeni zen zerbitzu esentzial hori eta irismena handia izan da, trafikoa ia bikoiztu eta 2.314.268 bisita jasotzeraino Tokikomeko hedabide digitaletan, esaterako.

Eman eta hartu. Herritarrek eskertu dute tokikoetan egindako lana eta datuak dira horren adierazgarri; erakundeek ez zuten berdina pentsatu, antza, pandemian egindako kanpainak eta publizitatea ia osotasunean egunerokoetara bideratu zutelako. Hala ere, espero dugu publizitatearekin ez bezela, laguntza puntual hauekin hedabideek pandemia honetan egindako lana aitortuko dela. Horixe da idatzi honen helburua: eskatzen dugu 5 milioi bideratu dutenekin mahai batean jartzea, jaso ez dutenendako zer pentsatu den hitz egitea eta proposamen bat lantzea. Azkenik, baldintza berberetan dirulaguntza puntual bat adostea.

COVID-19a ez dute sufritu dirua jaso dutenek bakarrik; latza izan da kazetaritza egitea egun horietan eta egindako esfortzua aitortzea litzateke laguntza jaso ez dutenekin elkartu eta gaia lantzea. Hasieran esan dugunez, beraz, albiste ona da Eusko Jaurlaritzak hedabideen sektorea industria moduan kontuan hartu eta harentzako ere COVID-19 laguntza bereziak sortu izana. Eseri gaitezen mahai baten bueltan eta adostu ditzagun sektore osoarentzako babesaren nondik norakoak.


Berazubiko festak

11:00. Haurrentzako marrazketa lehiaketa.

11:00. Piragua txapelketa (izen-emateak lokalean).

12:00. Haurrentzako sukaldaritza ikastaroa (izen-emateak lokalean).

14:00. Sukaldaritza ikastaroko partaideen bazkaria.

16:00. Haurrentzako jolasak.

17:00. Pottokekin ibilaldiak auzoko kaleetan.

18:00. Haurrentzako txokolatada plazan.

19:00. Haurrentzako Diskoteka Party Manen eskutik.

20:00. Sarau Alcuidenc dantza taldearen emanaldia (Alcudia, Mallorca).

21:00. Auzo afaria (norberak ekarria).

00:00. Dantzaldia Muxutruk taldearen eskutik.


Txirikordako etxebizitzak eta Agerreazpiko udal baratzak esleitzeko zozketak egunotan

Agerreazpiko udal baratzak eta Txirikordako etxebizitzak esleitzeko zozketak egingo dituzte, maiatzaren 17an eta 18an hurrenez hurren.

Abian zituzten prozeduren amaierara bidean dira bi egitasmo; batetik, Ugartondon kokaturiko Txirikorda belaunaldiarteko etxebizitza komunitarioa eta Agerreazpiko udal baratzeen parkea. Bi egitasmootako pisu eta partzelak esleitzeko zozketa bana deitu du Usurbilgo Udalak egunotarako Potxoenean.

Lehenbizi, asteazkenean, maiatzaren 17an, hamar urte bete dituzten aipatu udal-baratzak esleitzeko zozketa egingo dute hirugarrenez, aurrekoetan bezala (2013an eta 2018an egin bezala) bost urterako, 2028ra arte. Hala, martxoaren 20ra arte "izena emandakoen onartuen eta baztertuen behin-behineko zerrendaren ondotik, alegazioak aurkezteko epea egon da: alegazioak ebatzita, zerrenda hori behin betikoa da orain, eta partzelak esleitzeko zozketa egingo dute", iragarri du Udalak. Horrekin batera, "itxaron zerrenda ere osatuko dute; hala, partzela bat kontzesioa bukatu aurretik hutsik geldituko balitz, zerrenda horretako lehenengoak ordezkatuko du".

Baratzak esleituko zaizkienei zuzenduriko bi ohar. Batetik, "zozketaren bidez ebatziko da zeintzuk diren esleipendun berriak eta zein partzela egokitu zaien. Dena den, esleipendun berriak lehendik udal baratzeen erabiltzaileak badira, aurretik lantzen duten udal baratza esleituko zaie, azalera bereko baratza eskatzen badute". Bigarrenik, "erabiltzaileek Agerreazpiko udal baratzeen elkartearen parte izan beharko dute: uko eginez gero, edo elkarteko betebeharrak ez egiteak partzela erabiltzeko eskubidea galtzea dakar".

Guztira, 60 partzela esleituko ditu Udalak; 30 metro karratuko 36 eta 60 metro karratuko beste 24.

Txirikorda

Agerreazpiko udal baratzak zozketa bidez esleitu eta biharamunean, Txirikordako etxebizitzen txanda. Hauek ere modu berean esleituko dituzte hilaren 18an Potxoenean. Gogoan izan, 18-30 urte arteko gazteak eta 65 urtetik gorako herrikideak elkarbizitzen jarriko dituen eraikin honetako pisuen erdia aipatu adin tarteko gazteentzat izango da eta zozketa bidez esleituko dira. 65 urtetik gorako gainerako bizilekuak Gizarte Zerbitzuetan egindako balorazioaren arabera. Apirila amaieran eman zuen argitara Usurbilgo Udalak, egitasmo honetara otsailaren 28a baino lehen aurkezturiko eskabide onartuen eta baztertuen zerrendak. Gerora, maiatzaren 5era arte zabalik egon zen alegazio epea.

Hortik behin betiko zerrendak kaleratu dituzte. Gazteenean, 22 izan dira onarturiko eskabideak, bakarra baztertua. Lau eskaera aurkeztu dituzte bina lagunek bi logelako etxebizitzetarako, eta banakako beste 19 eskaera logela bakarreko etxebizitzetarako. 65 urtetik gorakoen artean, lau eskaera onartu eta beste bi baztertuak izan dira. Ia denak bi gelako etxebizitzak eskatu dituzte. Orohar, Txirikordan bizitzeko 29 eskabideez osaturiko zerrenda argitaratu du Udalak. Udal atarian, usurbil.eus webgunean duzue ikusgai.

Aste hasiera honetan, Usurbilgo alkateak aurreratu duenez, 13 etxebizitza esleituko dira momentuz; haietatik 9, 18-30 urte arteko gazteentzat, eta beste lau 65 urtetik garaiko herrikideentzat.

Zozketak

Agerreazpiko udal baratzak esleitzeko zozketa

Eguna: maiatzak 17, asteazkena.

Ordua: 11:30.

Tokia: Potxoenea.

Deitzailea: Usurbilgo Udala.

Txirikordako etxebizitzen esleipenerako zozketa

Eguna: maiatzak 18, osteguna.

Ordua: 12:00.

Tokia: Potxoeneako Urdintxo aretoa.

Deitzailea: Usurbilgo Udala.


Koldo Mitxelena Kulturunearen “politika berriak” salatu ditu Donostiako Gure Eskuk

Gure Esku Donostiak gutun bat idatzi du, Koldo Mitxelena Kulturunearen “politika berriak” salatzeko asmoz. Gutunean azaldu dutenez, beste batzuetan egin duten moduan, uztailaren 2an egingo duten Piriniotako bidea egitasmoa Koldo Mitxelenan aurkeztea pentsatu zuten. Gure Eskuk Kataluniako beste eragile batzuekin elkarlanean antolatutako jarduera da, Kantauritik Mediterraneoraino makina bat tontor argiztatuko dituena. Telefonoz deitu zuten bertara euren asmoen berri emateko, eta data aukeratzeko. “Bertako langileak esan zigun zein data zeuden libre, eta online dagoen eskaera-orria bete behar genuela, eta bertara bidali. Erantsi zuen, lehendik ere horrelako aurkezpenak eginak genituela, baina, orain, zuzendaritzak irizpide berriak dituela, eta ez zekiela baimena emango ote ziguten”, azaldu dute gutunean.

Eskaera-orria emailez bidali ostean, erantzunik ez zutela jasotzen ikusi zuten, eta telefonoz deitzea erabaki zuten. “Irizpide aldaketa bat egon da, eta hemendik aurrera, kulturarekin zerikusia duten ekitaldiak bakarrik antolatu ahalko dira”, erantzun zieten. Gauzak horrela, beste toki bat bilatu zuten aurkezpena egiteko, eta lortu zuten. Hala ere, Koldo Mitxelenako ezezkoa ezin zutela “ontzat” eman erabaki zuten.

“Irizpide berrien arabera, kulturarekin zerikusia duten ekitaldiak bakarrik antolatu omen daitezke. Eta, ez al da kultura herritarrak auzolanean elkartzea, benetako auzolanean, herri demokratikoagoa, herri parte-hartzaileagoa, jendarte buru askeagoa eta burujabeagoa bilakatzeko? Ez al da kultura helburu horrekin, auzolanean, mendi tontorrak argiztatu nahi izatea, mendeetan zehar, Euskal Herriko (ez bakarrik) mendietan ekain suak piztu ditugun moduan?”, adierazi dute.

Azaldu dutenez, PSEko Arkaitz Millan, Gipuzkoako Foru Aldundiko Kultura Diputatua, da Koldo Mitxelenako arduradun berria. “Bere ardurapean dago Koldo Mitxelena, eta orain gertatu da irizpide aldaketa. Herritar soilok ezin dugu jakin zein izan den halako aldaketak egiteko prozedura, ez gainontzeko alderdien ikuspegia ere. Baina, herritar gisa, gure ardura ere bada, Koldo Mitxelena kultur gunea herriarena baita. Herritarrak anitzak gara, eta gauza batzuk gustukoak izango ditugu, eta beste batzuk ez. Baina, onartu ezin duguna da Koldo Mitxelena zentsuraren kultur gunea bilakatzea.Horregatik, irizpide aldaketa hori berrikustea eskatzen diegu horretan parte hartu dutenei, edota eragin dezaketen guztiei, Koldo Mitxelena, berriz ere, herritar guztien zerbitzura egon dadin”, azpimarratu dute amaitzeko.


Hezkuntzak erlijioko irakasleen inguruan egindako txostena aztertuko du Geroa Baik

Artzapezpikutzaren irakasleak legez mantentzeko lege proposamena egin du Navarra Sumak. Geroa Baik ez zuen kontrako jarrerarik erakutsi; bai, ordea, Nafarroako Gobernuak.

Datorren ikasturtetik aurrera, Haur eta Lehen Hezkuntzako erlijio-irakaskuntzak LOMLOE lege organiko berrian ezarritako gutxieneko ordutegian emango dira. Ikasturte honetan 145 erlijio-irakasle daude, eta ordutegien murrizketarekin, 29 langile gutxiago beharko dira. Artzapezpikutzak kontratatzen ditu langile horiek, eta Navarra Sumak legez langile publiko egin nahi ditu. Lege proposamen bat aurkeztu dute Nafarroako Parlamentuan. Aurka azaldu da Nafarroako Gobernua, "bertan jasotako neurriek sistemaren beharrak baino gehiago kontratatzea ekarriko luketelako, eta, ondorioz, gastua handitzea”.

Gobernuak akordioa erdietsi du lege proposamenaren kontra, baina gobernu barruan denak ez dira iritzi berekoak. Geroa Baik langile horien etorkizuna egonkortzearen alde, hau da, Navarra Sumaren lege proposamenaren alde eginen duela adierazi izan du. Gaur bestelako jarrera agertu du Uxue Barkosek: “Gobernuak helarazi digun txostena sakona da, eta aztertu nahi dugu”.

Ahal Duguk bere egin du gobernuaren jarrera. “Ez ditugu langileak ahazten, pertsona horiei irteera duina eman behar diegu, baina bidea ez da Navarra Sumak dioena”, adierazi du Mikel Builek.


Bizkaia eta Astelena frontoiek hartuko dituzte finalerdiak

Final handia Danel Elezkano - Erik Jaka eta Jokin Altuna - Darío Gomez partiden irabazleek jokatuko dute.

Asteburu honetan 2020ko Buruz Buruko finalerdiak jokatuko dira Bilboko Bizkaia eta Eibarreko Astelena frontoietan.

Larunbatean, arratsaldeko 17:45ean, Bilbon jokatuko da aurreneko finalerdia; alde batetik Danel Elezkano, geratzen den txapelketako buru bakarra, eta bestetik Erik Jaka, final-laurdenetan Mikel Urrutikoetxea txapeldun ordea kanporatu eta gero.

Igandean, Eibarreko Astelenan (17:00), Jokin Altuna eta Dario Gomez arituko dira, nor baino nor. Errioxako pilotariak azken txapeldunari irabazi zion, nori eta Iker Irribarriari.

Asteburuan ere Buruz Buruko Promozio Txapelketako finalerdiak jokatuko dira; ostiralean, Bergaran, Axier Arteaga e Iker Salaberria; eta igandean, Eibarren, Aitor Elordi - Julen Eguiguren.


Indarkeria matxistaren aurka, tratu ona aldarrikatu dute eskualdeko herritarrek

Urola Kostako hainbat udalerritako ikasleak kalera atera dira gaur goiz-eguerdi partean, azaroaren 25ean, Indarkeria Matxistaren Aurkako Egunean. Toki guztietan ekitaldia egin dute, indarkeria gaitzetsiz eta tratu ona aldarrikatuz. Arratsaldean eta iluntzean, berriz, talde feministek deitutako ekitaldietara batu dira herritarrak eskualdeko hainbat herritan.

Azaroak 25 Zarautzen. (Aritz Mutiozabal)

Hona hemen, herriz herritako kronikak eta argazki bildumak:

Aizarnazabal

Azkoitiko arratsaldeko ekitaldia

Azkoitiko iluntzeko ekitaldia

Azpeitiko goizeko ekitaldia

Azpeitiko iluntzeko ekitaldia

Errezil

Getaria

Orioko goizeko ekitaldia

Orioko arratsaldeko ekitaldia

Zarauzko ikasleen ekitaldia

Zarauzko elkarretaratzea

Zestoa

Zumaia


Nora Mateos eta Olaia Gaitan Gipuzkoako selekzioarekin arituko dira asteburuan

Gipuzkoako selekzioak Tarbesen (Frantzian) jokatuko duen txapelketan parte hartuko dute Zubiaurre igeri elkarteko bi kideek asteburuan. Hainbat proba jokatuko dituzte han.

Asteburuan, Nora Mateosek eta Olaia Gaitanek Gipuzkoako selekzioak Tarbesen (Frantzian) jokatuko duen txapelketan parte hartuko dute. Zubiaurreko bi igerilariek launa proba jokatuko dituzte: Mateosek 50 tximeleta, 50 bular, 50 libre eta 100 bular probak egingo ditu. Gaitanek, berriz, 50 tximeleta, 50 libre ,100 libre eta 100 bizkar.

Gipuzkoako beste klubetako igerilariekin batera asteburu ederra pasatzeko aukera izango dute biek.

Gozatu eta zorte on bioi!


Zeraingo azokak irekiko du Goierriko hamabostaldi ekologikoa

Goierriko hamalaugarren hamabostaldi ekologikoa Zeraingo azoka ekologikoarekin hasiko da aurten. Igandean izango da azoka. Biziolak, Biolurrek, Goierriko Baratzak eta Zerain Bizi Dezagun fundazioak elkarlanean jardun dute antolaketa lanetan.

Biolurren Ekoizpen duina kontsumo herrikoia egitasmoa hartu dute ardatz. Ekoizpen eta kontsumo ereduek gizarteari «zuzenean» eragiten diotela esan dute. Horregatik, tokiko nekazaritza «iraunkorra, jasangarria» sustatu behar dela defendatu dute, baina baita ere kontsumo eredu «osasuntsu eta jasangarria». Hamabostaldiak horren sentsibilizazioan eragin nahi du. «Bestalde antolatzaileek argi dugu jendartearentzat elikagaiak ekoizten duten pertsonak zaintzea guztion ardura den bezala, guztiok dugula ere eskubidea elikagai hauek kontsumitzeko», gaineratu dute.

Egitaraua

Irailak 17, igandea: Zeraingo Azoka ekologikoa, Zeraingo pilotaleku estalian

10:00etatik 14:00etara, azoka.

11:00etan, haurrentzako EKO gaileta-tailerra Haristizabal baserriko Itsaso Olabideren eskutik

12:00etatik 14:00etara Ekoizpen Duina Kontsumo Herrikoia EKOerrezetak Osoacookingeko Ane Otegirekin

Azokarako Euskadiko Nekazaritza eta Elikadura Ekologikoaren Kontseiluak 5 euroko deskontua duten 40 bono jartzen ditu kontsumitzaileen esku. Bono hauek Zeraingo Turismo Bulegoan egongo dira eskuragarri ostiral eta larunbatean doan.

Irailak 20, asteazkena – Familientzako sukaldaritza tailerra, Lazkaoko Biziola Fabrikan, 18:00etan. Sukaldari eta ekoizle bat elkarlanean, garaiko produktu ekologikoekin errezeta bat prestatzen den bitartean, jaten dugun hori ekoizteak dituen kostuez jardungo dira. Ekintza honetarako izena eman behar da info@biziola.eus helbidean.

Irailak 23, larunbata – Itsasoko Haristizabal baserrira bisita, Alegia auzoko frontoian, 10:00etan. Bertan autoak bete eta elkarrekin igoko gara, Haristizabalgo okindegia eta sagastiak ezagutu, egiten duten lana balioan jarri eta bertako kutixiak dastatzera. Ekintza honetarako ere izena eman behar da info@biziola.eus helbidean. Plaza mugatuak.

Irailak 28, osteguna –

Zure platerean hasten da mundua dokumental emanaldia eta jarraian solasaldia mokadutxoarekin. Segurako Zopazokan, 18:00etan.

Urriak 4, asteazkena –

Abeltzantza ekologikoarekin dena hobetzen da bideoaren aurkezpena eta merienda-solasaldia. Lazkaoko Biziola Fabrikan, 19:00etan.

Urriak 7, larunbata – Truke-azoka, Lazkaoko Biziola Fabrikan, 10:00etatik 14:00etara


'Bulkada Eguna' ospatuko dute larunbatean Zarautzen

Gazte Erakundearen 40. urteurrenaren harira, 'Bulkada Eguna' ospatuko dute datorren larunbatean, Arrano tabernan. Besteak beste, kontzertuak eta hainbat sorpresa egongo direla jakinarazi dute.

Gazteok 40 urte antolakuntzan eta borrokan lemapean, ekitaldi desberdinen bidez ospatzen ari dira Gazte Antolakundearen urteurrena herriz herri. Zarautzen, larunbat honetareko Bulkada Eguna antolatu dute. Z-Boage taldeak kontzertua eskainiko du Arrano tabernan, eta ondoren, "azken 40 urteetako rock erradikal nostalgikoa" entzuteko eta dantzatzeko aukera izango da. Tartean sorpresaren bat edo beste ere izango dela jakinarazi dute antolatzaileek.


Euskaraldiko bilera irekia egingo dute eguaztenean

Euskaraldia antolatzeko bilera irekia egingo dute eguaztenean, irailak 16, udaletxean, 18:00etan.


Longa baserriak bosna sari lortu ditu Azkoitian eta Salamancan

Blonda arrazako kategoriko behiak dauzkate Longa baserrian. Halaxe erakutsi dute Azkoitian eta Salamancan jokatu diren txapelketetan. Abuztuaren 17an Gipuzkoako Txapelketa izan zen Azkoitian eta 5 sari eskuratu zituzten: 3 sari lehenengo postukoak eta 2 hirugarren postukoak. 11 bururekin hartu zuten parte (9 konkursora eta 2 txekor amarekin).Irailaren 1etik 5era, berriz, Salamancako Feria izan zen eta bertan beste 5 sari lortu zituzten: lehenenpo postuko 1, bigarren postuko 2 eta hirugarren postuko beste 2. Kasu honetan 16 bururekin hartu zuten parte (13 konkursorako eta 3 txekor amarekin).

Euskadiko Txapelketa MarkinanUrriaren 14an Markinara joatekoak ziren Euskadiko Txapelketa jokatzera. Ea ba handik ere emaitza onekin itzultzen diren!


Ostegunetik aurrera, Alavabusen bidaietara batuko da Agurain

Aldundiak, horrela, Nafarroako Gobernuak orain arte historikoki eman izan duen zerbitzu bat hartuko du bere gain

Maiatzaren 4tik aurrera, Agurain eta Gasteiz arteko ibilbidea Gasteiz-Dulantzi-Araia Alavabusen 5. linean sartuko da. Aurrerantzean, bidai kopurua 17 eta 11 artekoa izango da, noranzko bakoitzeko, lanegunetan eta asteburuetan, hurrenez hurren. Aldundiak, horrela, Nafarroako Gobernuak orain arte historikoki eman izan duen zerbitzu bat hartuko du bere gain, bi erakundeek 2021ean sinatu zuten hitzarmena aplikatuz.

Lanegunetako lehenengo bidaia 06:50ean aterako da Aguraindik Gasteizerantz, eta azkena 22:43an; Gasteiztik Agurainera joango den lehenengo autobusa, berriz, 5:50ean aterako da, eta azkena 22:30ean. Bi herrien arteko konexioan, gainera, zuzeneko bi bidai daude, astelehenetik ostiralera goizeko lehen orduan; Arabako hiriburura 08:00ak eta 09:00ak baino lehen iritsi ahalko da, Arabako Lautadan bizi diren pertsonen mugikortasun beharrei erantzuteko. Ordutegien taula osoa hemen dago eskuragarri: www.alavabus.eus

Zerbitzu berri horren erabiltzaileek, gainera, Bat, Barik eta Mugi txartelekin ordaindu ahal izango dute, eta, horrela, txartel horien bidez deskontuak eskuratu ahal izango dituzte.

Bide Azpiegituren eta Mugikortasunaren Sailak informazio kanpaina bat egin du Aguraingo herritarren artean, postontzietan banatuz zerbitzu berriaren ordutegiak jasotzen dituen liburuxka bat. Informazio hori bera igorri da Alavabusen 5. lineak -Dulantzi, Araia, Burgelu eta Zalduondo- zerbitzatzen dituen gainerako udalerrietako Arabako etxeetara.


Enpresa txiki eta autonomoentzako lehen finantziazio lerroa onartu du Jaurlaritzak

150 milioi euro gutxienez, 5.000 eta 25.000 euro bitarteko maileguetara bideratuko dituzte, covid-19aren pandemiak gehien zigortu dituen sektoreetan dauden enpresaburuei laguntzeko asmoz.

Eusko Jaurlaritzak enpresa txiki eta autonomoentzat 250 milioi euroko finantziazio lerroa onartu du astearte honetan, enpresa txiki eta ertainen zein autonomoen likidezia errazte aldera. Elkargiren bitartez bideratuko dituzte maileguak.

Jaurlaritzaren esanetan, 2020ko apirilean eta maiatzean indarrean sartutako finantziazio programen baldintzak hobetzen ditu honek. Izan ere, iazko planarekin alderatuta, berritasunak daude gabezia aldiari eta amortizazio epeari dagokienez. Bi eta sei urtekoak izango dira, hurrenez hurren; iaz, urtebetekoak eta lau urtekoak ziren.

Gainera, badira aldaketa gehiago ere. 150 milioi euro gutxienez, 5.000 eta 25.000 euro bitarteko maileguetara bideratuko dituzte, covid-19aren pandemiak gehien zigortu dituen sektoreetan dauden enpresaburuei laguntzeko asmoz.

Jaurlaritzak nabarmendu du helburua dela likidezia eta finantziazio beharrei "azkar" erantzutea.

Esan bezala, 250 milioi euroko finantzazio lerro hori 500 milioi eurora zabalduko dute aurrerago, beharren arabera.

250 langile baino gutxiago dituzten, urteko 50 milioi eurotik beherako negozio bolumena duten edo urteko balantze orokorra 43 milioi eurotik beherakoa duten enpresa txiki eta ertainei zuzenduta dago plana. Gainera, onuradunek ezin dute zuzenean edo zeharka beste enpresa baten edo batzuen % 25eko edo gehiagoko partaidetzarik izan, baldin eta lehen adierazitako baldintzaren bat betetzen ez badute.

Euriborra + % 0,75eko diferentziala izango dute maileguek, eta Jaurlaritzak % 100eko dirulaguntza emango die onuradunei. Azken horiek maileguak noiznahi indargabetzeko aukera izango dute, baita kosturik gabe amortizatzeko ere.

Enpresa txiki eta ertainen kasuan, 5.000 eta miloi bat euro arteko maileguak jaso ahalko dituzte. Autonomoen kasuan, berriz, 5.000 eta 100.000 euro bitartekoak.


Zestoako Udal Gobernuak lur emate zerbitzua eten izanaren kontra azaldu da EAJren udal taldea

Udal Gobernuaren erabakia eta erabakia hartzeko modua kritikatu ditu oposizioko alderdiak, "komunikazio falta nabarmena" egon delako eta lur emate zerbitzua esku pribatuetan utzi duelako. EAJko kideek uste dute udalak kudeatu beharko lukeela zerbitzu hori, herritarrei tasa batzuk kobratuta.

Zestoako EAJren udal taldeak jakitera eman duenez, joan den abuztuaren 5ean, lur emate zerbitzua eteteko erabakia hartu zuen Zestoako Udal Gobernuak. Harrezkero, hainbat herritar joan zaizkie kexaka, eta horregatik, Udal Gobernuak hartutako erabakiarekiko desadostasuna publikoki adierazteko beharra ikusi du oposizioko alderdiak. Haren ustetan, udalak lur emate zerbitzua eskaintzen jarraitu beharko luke. "Herri gehienetan tasak kobratzen dira, baina zerbitzua udalak kudeatzen du".

Erabakia bera eta hura hartzeko modua kritikatu ditu EAJren udal taldeak, eta "bi akats larri" nabarmendu ditu. Alde batetik, "komunikazio falta nabarmena" egon dela uste du. "Zerbitzua eteteko erabakia abuztuaren 5ean hartu zuen Udal Gobernuak, herritarrei jakinarazi gabe. Hori horrela, ondoren izan diren hildakoen senitartekoek informazio falta eta zerbitzu eza pairatu dituzte". Bestetik, erabakiaren ondorioz, lur emate zerbitzua esku pribatuetan utzi izana gaitzetsi du. "Zerbitzua hemendik aurrera ehorztetxeek kudeatu beharko dute eta familiek horiei ordaindu beharko diete. EH Bildu pribatizazioaren aurka agertzen denez, paradoxa galanta iruditzen zaigu".

EAJren udal taldeak ohar bidez azaldu duenez, gaur egun, lur emateak udal zerbitzu moduan goizez bakarrik egiten dira Zestoan, udal langileen ordutegiaren barruan, hain zuzen. Lur emate gehienak, ordea, arratsaldez izaten dira, eta horri erantzun nahian ariko litzateke udala, "ehorzketa enpresekin hitz egiten, hitzarmena egiteko asmoz". Oposizioko alderdikideen ustez, "egokiagoa litzake udalak tasa batzuk onartzea eta familiek udalari ordaintzea, herri gehienetan egiten den moduan". Haien iritziz, "erabaki hau hartzeko arrazoiak ezin du izan udal langileen soldata gehigarria; beste zenbait herritan bezala, hori arautu daiteke".


Ostiral honetan abiatuko dute udako TAO sistema Zarautzen

Urdin koloreko sei TAO guneetan ordaindu egin beharko da aparkatzeko, irailaren 30a bitartean.

Bihar jarriko dute indarrean Zarautzen udako TAO zerbitzua. Urdin koloreko TAO gune guztiak martxan izango dira Zarauzko sei gunetan. Hala, ekainaren 1etik irailaren 30a bitartean, astelehenetik igandera, 09:00etatik 20:00etara, Araututako Gune Normaletan (gune urdinetan) tiketa atera beharko da bertan aparkatzeko. Epe horretan, egoiliarrentzako guneek 24 orduko zaintza izaten jarraituko dute, eta egoiliar bereizgarria duten autoek bakarrik izango dute bertan aparkatzeko eskubidea. Errotazio Handiko Guneetan (zuri-urdinetan), astelehenetik ostiralera, 09:00etatik 20:00ak arte eta larunbatetan 09:00etatik 13:00ak arte Errotazio Handiko tarifa ordaindu beharko da; eta ordutegi horretatik kanpo –larunbatetan 13:00etatik 20:00etara, eta igandeetan 09:00etatik 20:00etara– Araututako Gune Normalen tarifa ordaindu beharko da. Bestalde, udaldirako aparkaleku bereziak prestatuko ditu udalak; aurten ere, Kortazar, Eguzki Izar eta Mitxelena kaleko partzeletan, TAO bigunarekin. Egun osoan aparkatzeko aukera izango da 5 euro ordainduta, eta lau orduz, berriz, 2,5 euro. Aparkaleku horien ordutegia ere 09:00etatik 20:00etara izango da, astelehenetik igandera.


Gabonetarako egitaraua prest dute Getarian

Gabonetako kanten entsegua egingo dute bihar, eta hori izango da urteko garai berezi honetako aurreneko hitzordua. Hortik urtarrilaren 5eko Errege Magoen bisitara arte, hainbat ekitaldi izango da herrian, tartean Belar hostoak emanaldia hilaren 27an.

Astebete eskas falta da Gabon gauerako, eta Getarian prest dituzte askotariko ekitaldi eta hitzorduak urteko garai berezi honetarako. Aurreneko hitzordua bihar bertan izango da, Gabonetako kanten aurreneko entsegua egingo baitute. Hortik hasi eta urtarrilaren 5eko Errege Magoen bisitara arte, adin guztietako herritarrek izango dute Gabon egitarauaz gozatzeko aukera.

Balentziaga Museoak, esaterako, Familia Eguna antolatu du Eguberrien aurreko Santa Luzia jostunen patroiaren egunaren testuinguruan. Familientzako topaketa bat proposatu du, "joskintzaren, musikaren eta tradizioen inguruan, hainbat belaunalditako pertsonen ezagutzak eta jakintzak partekatzeko eta horiekin gozatzeko". Jarduera hori doakoa izango da.

Emanaldi berezia hilaren 27an

Abenduaren 27an, berriz, Belar hostoak ikuskizuna izango da Iturzaeta aretoan. Walt Whitman-en Belar Hostoak (Leaves Of Grass) liburutik zenbait testu euskaratu, abesti bilakatu eta argitaratu zituen Txomin Artolak 1978an, eta orain, disko hartako kantuak berrikusi eta beren erara moldatu dituzte Dani Venegas, Andoni Etxebeste, Antxon Sarasua, Jon Gurrutxaga eta Urbil Artolak. Ikuskizunean Amaia Lasa olerkari getariarrak ere parte hartzen du, Whitmanen inguruan errezitatuz.

Emanaldirako sarrerak bost euroan egongo dira salgai ostiral honetatik –abenduak 16– aurrera, Turismo Bulegoan.

Egitaraua

Bihar, ostirala, abenduak 16:

Gabonetako kantuen entsegua, Gure Txerun.

Etzi, larunbata, abenduak 17:

Eguerdian, talo jana Gure Txeruren eskutik. Plazan.

Abenduak 18, igandea:

11:30etik 13:30era, Familia Eguna Balentziaga Museoan.

11:30-12:15 bitartean Orfeoi Gaztearen emanaldia.

12:15-13:30 artean, berriz, tailer irekia Eguberrietako Enborrak instalazioaren inguruan.

Abenduak 19-22:

Entzunldiak, Pepita Enbil musika eskolan.

Abenduak 24, larunbata:

18:00etan, Mari Domingiren eta Olentzeroren etorrera.

Abenduak 27, asteartea:

19:30ean, Belar hostoak emanaldia Iturzaeta aretoan.

Abenduak 31, larunbata:

San Silbestre lasterketa.

Urtarrilak 3, asteartea:

11:30-13:30 eta 16:30-19:00, Gabonetako parkea.

Urtarrilak 4, osteguna:

18:30ean, Bizarzurik Errege Magoentzako eskutitzak jasoko ditu. Plazan.

Urtarrilak 5, ostirala:

18:30ean, Errege Magoen etorrera. San Anton menditik.


Mikel Goti erdilaria fitxatu du Realak

Athletic utzi ostean, Realean ariko da Mikel Goti jokalari gaztea. Jakina zen talde txuri-urdinarekin sinatuko zuela, baina atzo arte ez zuten baieztatu. Gorlizko erdilariak 21 urte ditu eta 2025-2026 denboraldi bukaera bitarteko kontratua sinatu du. Bere garaian Alex Remirok egin moduan, Athleticekin kontratua berritu ordez Realarekin bat egitea erabaki du Gotik.

Denboraldiaurrea lehen taldearekin egingo du Gotik, eta uztailaren 3an Zubietan izango da gainerako jokalariekin batera. Dena dela, Reala Brekin ariko da datorren sasoian Sergio Francisco entrenatzailearen aginduetara.


Autoa jabetzan erostearen alternatibak indarra hartzen ari dira

Bezero partikularren %40k renting-aren antzeko sistemen alde egiten dute azken 3 urteetan. Autoa partekatzen duten bestelako aukerak ere agertzen hasi dira.


Akelarre txikian izena emateko, datorren astean

Akelarre txikirako izena emateko datak zehaztu dituzte dagoeneko antolatzaileek. Bi modutara egin daiteke: presentzialki maiatzaren 2 eta 3a, arratsaldeko 17:30etatik 18:30etara Atsegindegin; eta modu telematikoan, maiatzaren 2tik 7ra bitartean, esteka honetan sartuta: https://forms.gle/8hYxzYNMomGyUzzs6.


Herriko jostunek egindako 500 maskara banatuko ditu Elkar-ekin taldeak, gaur arratsaldean, Azpeitian

Soreasuko Elkargunean, Sanjuandegiko auzo lokalean eta Urrestillako gazte lokalean banatuko dituzte maskarak, doan, 17:00etatik 19:00etara bitartean.

Koronabirusak eta gabeziak ia luxuzko produktu bilakatu dituzte babes maskarak. Azpeitiko farmaziek ez dute nahikoa material herritarren eskariei erantzuteko eta itxaron zerrenda luzeak dituzte. Horri erantzuna emate aldera, azken asteetan maskarak egiten aritu dira herriko hainbat jostun, eta gaur arratsaldean banatuko dituzte maskara horiek, herriko hainbat puntutan.

Elkar-ekin taldeko kideak arduratuko dira banaketa egiteaz. Guztira, 500 maskara banatuko dituzte, doan, 17:00etatik 19:00etara bitartean, Soreasuko Elkargunean, Sanjuandegiko auzo lokalean eta Urrestillako gazte lokalean. Pertsona bakoitzari maskara bat emango diote, baina egoera edo behar bereziren bat duenak mahaian dauden pertsonei jakinarazi ahal izango die. Maskarak sobre baten barruan egongo dira, erabilpenerako irizpideak jasotzen dituen orritxo batekin.


Txaparrene pasealekua eta parkea oinezkoentzat seguruagoa izateko neurriak eskatu dituzte

Intxaurrondoko hainbat eragilek ohar baten bidez salatu dute Txaparrene parkea eta pasealekua ez dela oinezkoentzako leku segurua. Azaldu dute espazio hau ibilgailuekin partekatzen dutela, eta gehiegizko abiaduragatik liskarrak eta istripuak izan direla: “Oinezkoek tokia partekatu behar dute askotan oso abiadura azkarrean ibiltzen diren beste motako erabiltzaileekin: txirrindulariekin, patineteekin eta autoekin. Erabiltzaile hauen abiadura azkarraren ondorioz hamaika liskar eta istripu txiki gertatu dira, baita hainbat istripu larri ere”.

IZBE auzo elkarteak, Aitona Amonen Etxeak, Artzak Ortzeok elkarteak eta Zulo Zahar elkarteak dira oharra sinatu duten auzoko eragileak, eta iragarri dute martxa bat egingo dutela larunbatean, hilaren 21ean. Zabal Toki zubian elkartuko dira 12:00etan. Ordubete lehenago salestarren komentuaren azpiko paretaren aurrean elkartuko dira horma irudi bat egiteko, eta azken ukituak emateko. Jarduera honetara gonbidatu dituzte auzoko haurrak.


Ahoz Aho: Dorleta Kortazar (Euskal Herria) eta Celine Ripoll (Frantzia/Polinesia)

Ahoz Aho ahozkotasunaren jaialdiaren barruan, kontaketa saioa


Kutsadura elektromagnetikoa izanen dute hizpide abenduaren 17an Leitzan

Herriko eta kanpotik etorritako jende ugariren aurrean, Arturo Vinuesa Sanz medikuak bere ustetan osasuna nola zaindu behar den azaldu zuen azaroaren 26an Atekabeltzen. Osasunaz beste begirada bat formakuntza zikloaren barne, aurreneko saioa eta ikusmina piztu zuen gaiak, jendeak parte hartu baitzuen. Bukaeran, hizlariak idatzi duen liburuaren zirriborroa ere aurkeztu zuen.

Formakuntza zikloko bigarren saioa abenduaren 17an izanen da. Asier Arregi ingeniari agronomo eta geobiologoak eta elektromagnetismoan aditua denak kutsadura elektromagnetikoa izanen du hizpide. 19:00etan hasiko da Atekabeltzen. Hurrengo saioak urtarrilaren 8an eta otsailaren 18an izanen dira. Urteko aurreneko saioan Nerea Mendizabal psikopedagogoak eta gizarte hezitzaileak hartuko du hitza, Covid-aren aurrean txerto emozionalaz hitz egiteko, eta otsailekoan Goiuri Alberdi Aresti nutrizioan eta osasunean doktorea denak Zer da bizitza osasuntsua? Elikaduratik gure interdependentziak arakatzen hitzaldia emanen du.


Jose Antonio Zabalza hil da, dantzari eta musikarien maisu

Musika eta dantzan hamaika lan egin zituen, besteak beste, Udal Folklore Akademiako zuzendari modura.

Jose Antonio Zabalza gasteiztarra zendu da gaur, 89 urterekin, Gasteizen euskal dantzak sustatzeko hamaika lan egindakoa. Zabalza, Txirinbil bezalako taldeen aitzindaria izan zen, eta beste talde batzuk ere bultzatu zituen; Adurtza, Corazonistas edo Manuel Iradier tartean.

Gainera, duela 55 urte, Udal Folklore Akademia sortzeko enkargua egin zioten, eta bi hamarkada baino gehiago izan zen zuzendari; 5.000 ikasle baino gehiago igaro ziren bertatik. Kulturgintzan egindako lanagatik, halaber, Urrezko Zeledon izendatu zuten 2001ean.

Agur Jose Antonio, egun handira arte.

Ha fallecido José Antonio Zabalza, ☂ Celedón de Oro 💫

... gizon argia,

prestu, langile, adiskide

Dantzan ta atabalari gisa

Gasteizko errege

Jaun handi bat, paregabe

Gora Zabaltza!https://t.co/o0EmhIg148 pic.twitter.com/HRp6nYfsR9 — Celedones de Oro • Urrezko Zeledonak (@CeledonesOro) August 9, 2023


Zailtasunak gaindituta, asteburuan izango da VII. Marino Lejarreta Klasikoa

Zailtasunak izan badituzte ere, azkenean egingo da Txapel Gorri elkarteak udalarekin eta beste hainbat kolaboratzailerekin antolatutako Marino Lejarreta Klasikoaren zazpigarren edizioa. Aurreko astean jakinarazi zuten antolatzaileek bertan behera geratzeko arriskuan zegoela boluntario faltagatik. Udalaren laguntzarekin bidegurutzeetan egoteko beharrezko jendea elkartzea lortu dutenez, asteburuan izango da VII. Marino Lejarreta txirrindulari ohien klasikoa.

Larunbatean akreditazioak hartzeko gunea jarriko dute Barrenan, arratsaldez, eta 19:00etan, hitzaldi bat eskainiko dute Marino eta Ismael Lejarreta anaiek. Igandean izango da lasterketa. Txirrindulari ohiez osatutako 41 taldek parte hartuko dute. 10:00etan Ordizian taldeen aurkezpenak egingo dituzte eta ondoren bi zatitan banatuko da proba. Lehenengo zatian Ordiziatik Alegiara joango dira txirrindulariak taldeka. Zati hori ez dute kronometratuko, eta trafikoa irekita dagoen bitartean egingo da. Bigarren zatia izango da kronometratuko dutena. Taldeka, Alegiatik Ikaztegietara abiatuko dira, eta Legorreta eta Itsasondo pasata Ordiziara iritsiko dira. 11,7 kilometroko ibilbidea egingo dute.

Lehenengo taldea Alegiatik 11:00etan irtetea aurreikusi dute, eta azkena 13:00etan. Talde guztiak iristen direnean sari banaketa egingo dute Ordizian. Ondoren, parte hartzaile eta kolaboratzaile guztiek Beti Alai frontoian bazkalduko dute elkarrekin. Eguraldi aurreikuspenak onak dira.

Talde batzuk

Marino Lejarretarentzat “ohore bat da horrelako klasika batean” parte hartzea, eta ohi bezala, festa giroan ospatzea espero du. Bera izango da Marino Lejarreta taldeko kapitaina. Ismael Lejarreta izeneko taldean bere anaia Ismael Lejarretak egingo ditu kapitain lanak, eta Kantabriako taldean Alfonso Gutierrezek. Angel Edok, Roberto Laisekak, Iñaki Aiarzaguenak, Juan Fernandezek eta Mikel Nievek haien izena daramaten taldeak gidatuko dituzte. Nieve aurreko urtera arte aritu da profesionaletan. Horiez gain, babesleek haien taldeak izango dituzte: Dolarea, Orkli, Hotel Castillo, Txapel Gorri, Euskaltel, Orbea…Ordiziako Triatloi Taldeak ere parte hartuko du.

Omenaldiak

Bi lagunen lana aitortzeko baliatuko dute VII. Marino Lejarreta Klasikoa. Batetik, Ismael Lejarreta omenduko dute Ordizia Proban lortutakoagatik (57. Ordizia Proba irabazi zuen, 1980an), eta bestetik, Iñaki Azantza, Ordiziako ehun probak biltzen dituen liburua ontzeagatik, Patxi Garmendia Txapel Gorriko presidentearen hitzetan, “sekulako lana egin baitu probaren zein herriaren historia jasotzen”.


Espainia mailako marka berria jarri du Joseba Saies Alzuak ergometroan

Britania Handiko eta Europako areto barruko arraun txapelketa kontinentala jokatu da asteburuan, eta arraunlariek nork bere etxetik parte hartu ahal izan dute probetan.

Asteburuan, Britania Handiko Arraunketa Federazioak antolatuta, Britania Handiko eta Europako areto barruko arraunketa txapelketa kontinentala jokatu zen, baina berezia izan zen, COVID-19a dela eta, parte hartzaileek nork bere etxetik arraunean egiteko aukera izan zutelako, online.

Orioko Arraunketa Elkarteko Joseba Saies Alzuak parte hartu zuen txapelketan, 60-64 urte bitarteko mailan, eta bi proba jokatu zituen: alde batetik, 2000 metroko proban Espainia mailako marka berria jarri zuen Orio Arraunketa Elkarteko arraunlariak, 06:58.8 denbora eginda [aurreko marka: 07:04.3]; bestetik, 500 metroko proban, 01:32.5 denboran osatu zuen ezarritako distantzia, eta 5. postua eskuratzeaz gain, bere marka pertsonala hobetu zuen.

Bi aldiz munduko txapeldun izan zen Ekaitz Saies piraguista izandakoaren aita da Joseba Saies Alzua. Gipuzkoako Piraguismo federazioan egiten dute lana biek, eta federazioak lokala du Arraunetxen; beren denbora librean Arraunetxen entrenatzen dute aita-semeek. Oriotar askok ez dituzte ezagutzen, baina Arraunetxen entrenatzen dutenek bai.


Bizkaiko Medikuen Elkargoa, koarentenan diren umeen gurasoei baja ematearen kontra

Ohar batean adierazi duenez, "ez da onargarria medikuntzarekin zerikusia ez duen egoera bat osasun alorrekoa bihurtzea", eta beste modu batera konpontzeko deia egin du.

Ikasturtearen atarian zeresana eman du Espainiako Gobernuak PCR proban negatibo eman baina koronabirusagatik bakartuta egon behar diren umeen zaintza-arazoei emango omen dien erantzunak. Hasiera batean, gurasoek gaixo-agiririk ez zutela izango iragarri bazuen ere, gerora atzera egin eta zaintzaileei baja ematea aztertzen ari zirela zehaztu zuen Maria Jesus Montero Ogasun sailburu eta bozeramaileak. Azken aukera horren kontra egin du Bizkaiko Medikuen Elkargoak. Zuzendaritza batzordeak atzo kaleratutako ohar batean dioenez, "ez da onargarria medikuntzarekin zerikusia ez duen egoera bat medikuntza alorrekoa bihurtzea", eta hala egiteak "jada gainezka dagoen Lehen Arretari lan-karga gehiago ematea" eragingo luke.

Medikuen Elkargoak bi egoera bereizi ditu. Batetik, "argi" dagoenez, "seme-alabaren batek positibo emanez gero, harekin bizi diren guztiek protokoloa jarrai behar dute, gertuko kontaktuak baitira". Kasu horretan, langileak bere enpresa ohartarazi beharko luke, familia-medikuak emandako gaixo-agiria helaraziz.

Beste kasuan, alegia, umeak PCR proban negatibo eman baina koarentena bete behar duenean gurasoei baja ematea "desegokia" dela uste du Elkargoak. "Gaixo-agiriaren esentzia desnaturalizatzen eta debaluatzen ariko ginateke", arrazoitu du.

Bizkaiko Mediku Elkargoaren iritzian, "baja ematea ekintza mediko bat da, ez da gizarte ekintza bat, ezta ekintza administratibo bat ere". Hala, egoera hori "medikuntza alorretik bereizita" dagoen lan arlo batetik kudeatu beharko luketela azpimarratu du.

Elkargotik gogorarazi dutenez, "ezgaitasun fisiko edo psikologiko bat tarteko, behargina lanerako ez dagoenean bakarrik ematen da baja, edo testuinguru epidemiko honetan, gaixo batekin kontaktuan egoteagatik isolatuta egon behar den kasuetan".

Joseba Atxutegi Elkarteko presidenteordeak Radio Euskadi eta Radio Vitoriako "Ganbara" saioan emandako azalpenen arabera, planteamendu horrek "gatazka eta tentsio egoerak sortuko ditu gaixo eta profesionalen artean. Arazoa lan arlotik konpondu behar da".


Kataluniako Gobernuko zazpi kontseilari berriak gaur jabetuko dira karguaz

Kargu hartze ekitaldiaren ostean (09:00), exekutiboak bilera egingo du. Aragonesek legealdiari eusteko erronka du aurrean, aurrekontuetatik hasita. Oraindik ez ditu babesak bermatuta.

Lau familia politikotatik (CDC, PSC, Podem eta ERC) datozen zazpi kontseilari berriak gaur jabetuko dira karguaz, Generalitateko Jauregian 09:00etan egingo duten ekitaldian.

Ordubete geroago, bilera egingo du gobernu berriak, eta ondoren (12:30), Pere Aragones presidenteak agerraldia dauka iragarrita.

Honako hauek dira kontseilari berriak: Carles Campuzano (CDC alderdikoa izandakoa), Giza Eskubideko kontseilaria; Joaquim Nadal (PSCko kide ohia), Ikerketa eta Unibertsitateetako kontseilaria; Gemma Ubasart (Podemeko buruzagi izandakoa), Justizia, Eskubideak eta Memoriarako kontseilaria; Manel Balcells Osasun kontseilaria, Natalia Mas Ekonomia eta Ogasun kontseilaria; Meritxell Serret, Kanpo Ekintzetarako kontseilaria eta Juli Fernandez Lurralde kontseilaria.

Aldaketon kontra egin dute JxCateko gobernu-kide ohiek. Salatu dutenez, Gobernuak ez du "legitimitate demokratikorik".

Aurrekontuak onartzea da Aragonesen hurrengo erronka

Ingurumari horretan, legegintzaldiari eustea eta, etorkizun hurbilean, aurrekontuak onartzea ditu erronka nagusi Gobernu eraldatu berriak. Bigarrena aldapan gora jarri zaio ERCri, JxCat alderdiak ezezkoa iragarri duelako. Horren aurrean, PSCren babesa izatea baztertu du, oraingoz, ERCk.

Marta Vilalta ERCren idazkari nagusi ondokoak berretsi duenez, ez dute sozialisten aldeko botorik nahi kontuak aurrera ateratzeko, eta JxCati luzatu dio eskua. Argudiatu duenez, Jaume Giro orain arte Ekonomia kontseilaria izandakoak (JxCat) berak prestatu ditu aurrekontuak, beraz, ulergaitza litzateke kontra azaltzea.

Elia Tortolero PSCren bozeramailearen ustez, bestalde, "arduragabea" da Kataluniako Gobernuaren jarrera, JxCaten babesik gabe dagoen honetan, sozialisten babesa errefusatu baitu. Hala, norekin adostu nahi duen argitzeko eskatu dio Aragonesi.


Euskal preso eta iheslariak etxeratzeko elkarretaratzea


Unesco eskola elkartuen topaketa, gure hezkunrza proiektua aberasteko aukera bikaina

Uztailean ospatu zen nazioarteko kongresua. Mundu mailatik etorritako 100 profesional baino gehiago izan ziren bertan.

Adierazi genizuen modura, uztailean, UNESCO ESKOLA ELKARTUEN NAZIOARTEKO KONGRESUA ospatu genuen ZUMAIENAN. Honen helburua, hezkuntzako erakunde eta profesional ezberdinen saretzea lortzeaz gain, Zumaienan aurrera daramagun hezkuntza proiektua aberastea da.

Kongresua antolatzeko laguntza emandako erakunde guztiei eskerrak eman nahi dizkiegu. Zumaiako Udala, Gipuzkoako Foru Aldundiko Ingurumen departamendua, Eusko Jaurlaritzako Ekonomiaren Garapen, Jasangarritasun eta Ingurumen Saila eta Hezkuntza Saila.


XXV. Gonzalo Urkia infantil mutilen futbol txapelketa


Ikusi hemen argindarrak asteazkenean, ekainaren 8an, ordu tarte bakoitzean izanen duen prezioa

Espainiako Sare Elektrikoak egunero ematen dituen datuen arabera, garestien 20:00etatik 21:00etara izanen da 0.33212 €/kWh eta merkeen, berriz, 02:00etatik 03:00etara 0.21245 €/kWh


Ibai Sueskun: "Sorionekuak materiala eskuragai izanen da otsailaren 20tik aurrera"

Euskalgintzari bultzada ematera etorri den euskararen aldeko dinamika herritarra da ‘Sorionekuak’. Ekainaren 10erako deitu dute mobilizazio handi bat, baina bitartean beste urrats ematen ari dira manifestuaren sinatzaileak. Laster atxikimendu kanpaina zabalduko dute eta ekimena ezagutzera emateko saio desberdinak eginen dituzte. Datorren astean Sorionekuak marka daraman materiala salgai jarriko dute internet bidez eta hainbat espazio fisikotan, Ibai Sueskun, talde honetako kideak adierazi digun bezala.


Lau tapoi tona bildu dituzte Sopelako herritarrek ongintza kausetan laguntzeko asmoagaz

2020an tapoiak elkartasunez biltzeko ekimen bat jarri zuen martxan Sopelako Udalak udalerrian birziklatzeko ohitura sustatzeko, baita ingurumenaren kontzientziazioa hauspotzeko helburuagaz ere. Ordutik, Sopelako herritarrek tapoiak biltzen dituzte hainbat erakunde eta ongintzazko kausaren alde, eta, egun, lau tapoi tona baino gehiago batu dituzte.

Ingurumena zaintzeaz gain, tapoi-bilketagaz lortutako dirua Sanfilippo Euskal Elkarteari zuzentzen zaio, Euskadiko Sanfilippo sindromea duten haurren senide eta lagunek osatutako elkarteari, hain zuzen. Gaur egun, gaixotasun hori duten zazpi kasu egiaztatu dituzte EAEn, bat Gipuzkoan eta sei Bizkaian, horietako hiru anai-arrebak izanda.

Sopelako Udalak instalatutako lau edukiontzi grisetan biltzen dira tapoiak, hurrengo guneetan kokatuak: udalerriko turismo bulegoaren aurrean, udaletxearen ondoan; Larrabasterrako Urgitxieta plazan, Uribe Kostako Mankomunitatearen bulegoaren ondoan; Arrietan, Solondota eta Arrietara kaleen arteko bidegurutzean, Indian tabernaren parean; eta Atxabiribil hondartzan, lurpeko edukiontzien eta autobus geltokiaren ondoan. Halaber, edukiontzi horiek guztiak birziklatze-uharteetatik hurbil daude.

Ekimenaren inguruko informazio gehiago hurrengo webgunean.


Instituzioak eta politika, herrenka

Ez aldarri parekidea babesteko, ezta andrazkoen eskariak jasotako ukazio irmoaren ondorioz sortutako gatazka bideratzeko ere; instituzioak eta alderdi politikoak ez dira kapaz izan alardeen auzia konponbidean ipintzeko. Jomuga horietara so, 25 porrot urte izan dira.


Tubacexek 32 milioi galdu zituen iaz, baina baikor dago

Eskaera zorro sendoa duela azaldu du, eta bere produktuak «hedatzen ari den energia merkatuan» oso ongi kokatua daudela.

Tubacex hodi ekoizleak 32,2 milioi euroren galerekin amaitu zuen iaz, 2020an baino %27 gehiago. Araban egoitza duen multinazionalak 365 milioi euroren salmentak egin zituen 2021ean, aurreko urtean baino %23,9 gutxiago, eta pandemiaren aurreko ekitaldietan baino ia % 50 gutxiago. Dena den, 2018koak eta 2019koak baino emaitza hobeak espero ditu aurten, sektorean aurreikusitako prezioen igoerengatik. «Gure berregituraketa globaleko planaren esparruan kostuak murrizteak, eskaera zorro sendoak izateak eta hedatzen ari den energia merkatu baten aurrean egoteak aukera ematen digute 2022ari baikortasunez aurre egiteko», adierazi du Jesus Esmoris Tubacexeko kontseilari delegatuak.

Kontuan izan behar da konpainiak iaz ia zortzi hilabeteko greba bati egin behar izan ziola aurre Arabako bi lantegietan —Laudion eta Amurrion—. Horiez gain, beste herrialde batzuetan ere baditu lantegiak: AEBetan, Italian eta Indian, besteak beste. 2021ean zehar doikuntza plan bat aplikatu zuen taldeak bere planta guztietan; horren bidez, 30 milioi euro «aurreztu» dituela azaldu du. Horrez gain, inbertsioak egin ditu azkenengo bi urteetan: AEBetan beste lantegi bat ireki du (Tubacex Durant) eta Oklahoma Amega West enpresa erosi du (Kanadan eta Singapurren ere baditu plantak), Kazakhstanen ere ireki du lantegi bat eta Norvegiako TSS erosi du.

Aurreikuspen onak

Urtea, gainera, ez da emaitzek erakusten bezain txarra izan, Tubacexek adierazi duenez. Laugarren hiruhilekoan enpresak irabazietara itzultzea lortu zuen. Urri eta abendu bitartean salmenten irabazi garbiak 12,6 milioirenak izan ziren (urte osoan lortutakoaren %72). «Inflazioak energia kostuetan eta, oro har, balio katean izan ez balu eragina, azken hiruhilekoko kopuruak are handiagoak izango ziren», azaldu du komunikabideetara bidalitako ohar batean. Urte amaierako emaitzek «hurrengo ekitaldietan mantenduko den joera aldaketa berresten» dutela azpimarratu du.

2022an zehar energiaren eta, oro har, horniduren prezio handia mantendu egingo dela espero du, eta horrek eragina izango duela jada hitzartuak dituzten salmentetan. Baina bigarren hiruhilekotik aurrera kostu horiek «konpentsatuko» direla uste du, kontratu berriekin. «Ezartzen ari garen prezio igoeren bidez, efektu hori murriztu egingo da bigarren hiruhilekotik aurrera, eta 2022ko emaitzek 2018an eta 2019an lortutakoak baino handiagoak izan beharko lukete», adierazi du Esmorisek. «Hedatzen ari den energia merkatu baten aurrean gaude». Tubacexek 500 milioi euroko eskaera zorroarekin ekin dio urteari, eta datozen hilabeteetan kontratuak gehitzea espero du. Bi sektoretan, bereziki: gasarenean eta energia nuklearrarenean. Taldeak azaldu duenez, energia garbien merkatura ere egin nahi du jauzia: hidrogeno eta karbonoa biltegiratzeko eta garraiatzeko azpiegituratarako «balio erantsi handiko» hodiak produzituz.

Gaur egun, 336 milioiko zorra du Tubacexek. Kopuru oso handia dela aitortu du, baina «koiunturala» dela nabarmendu du. Azaldu du taldeak iaz aurkeztutako berregituraketarako planak 170 milioiko likidezia izatea ahalbidetzen diola eta 2024 arteko epemuga duten maileguak ordaintzeko aukera ematen diola.


Kamera bat aurkitu dute Bilboko ikastetxe bateko igerilekuko aldageletan

Emakumeen aldageletan jarri dute kamera, eta Batxilergoko ikasleek ikusi dute. Ertzaintza ikertzen ari da.

Ertzaintzak kamera bat aurkitu du Bilboko ikastetxe bateko igerilekuko emakumeen aldageletan. Ertzaintzaren arabera, norbaitek grabatzeko erabil zezakeen, eta ikerketa zabalik dute, zer gertatu den argitzeko.

Kamera Batxilergoko ikasleek aurkitu zuten, atzo. Behin zuzendaritzak haren berri izan zuenean, Ertzaintzan salaketa bat jarri zuen. Ikastetxeak ohar bat bidali die familiei, ikasleak arriskuan jartzen dituen edozein gertaera «sakonki deitoratzen» dutela esanez.

Zuzendaritzak esan duenez, gaur-gaurkoz ez dakite gertaera horiek zenbaterainokoak diren. Hala ere, ziurtatu du «bere esku dagoen guztia» egiten ari dela zer gertatu den argi dadin.


Morrokotudak: industrian emakumeen kontratazioa sustatzeko Eusko Jaurlaritzaren programa berria

Egitasmo horrek prestakuntzarako 800.000 euro izango ditu, eta beste 1,2 milioi euro kontratazioak egiteko. Gaur egun, industriako lanpostuen % 20 baino ez dute emakumeek betetzen.

Morrokotudak programa jarri du martxan Eusko Jaurlaritzak, bi milioi euroko zuzkidurarekin, emakumeak prestatzeko eta industrian kontratatzearen aldeko apustua egiteko.

Programaren parte izango diren enpresek konpromisoa hartuko dute prestakuntza hori egiten duten ikasleen % 70 kontratatzeko, eta baita lanaldi osoko sei hilabeteko kontratuak egiteko. "Aztertzen ari garen bide berri baten hasiera da hau, elkarrizketaren emaitza, eta berdintasunaren aldeko apustua", azaldu du Idoia Mendia lehendakariorde eta Lan eta Enplegu sailburuordeak gaur Bilbon egindako aurkezpenean.

Halaber, Mendiak aitortu du gazteen aldeko apustua egin behar dela, baina langabezian dauden 45 urtetik gorakoak ahaztu gabe. Era berean, azpimarratu du emakumeak biztanleriaren erdia direla, eta "ezin dugula talentuaren erdia galdu".

Bestalde, Tamara Yagüe Bizkaiko Metalaren Federazioko presidentea ere aurkezpenean izan da, eta esan du industria "giltzarria" dela Euskadiko garapen ekonomikorako, BPGren ia % 25 ordezkatzen baitu. Halaber, azaldu du Bizkaian 51.000 langile daudela industrian, eta Euskadin 117.000.

Lanbideren programa berri horrek Bizkaiko meategietan minerala garbitzen zuten emakumeen izena jasotzen du, gizonak baino lan-kategoria txikiagoan zeuden, eta gizonen erdia kobratzen zuten. Aurkezpenean, Mendiak ekitaldiaren "sinbolismoa" azpimarratu du, eta nabarmendu du emakume haiek garai hartan egiten zuten lanak "estigma" zuela eta "mespretxatua" zela, nahiz eta kasu askotan gizonek egiten zutenaren berdina izan.


Bederatzigarren postua lortu du Itxaso Plaza Amozarrain arrasatearrak Espainiako Kopan

Bolintxo-Lana taldeko txirrindulariak Espainiako Kopako sailkapen orokorrean hainbat postu aurreratzea lortu du emaitza honekin eta dagoeneko hamahirugarrena izatera pasatu da.

Joan den zapatuan izan zen Valladoliden, Espainiako Kopako hirugarren proba puntuagarria. Itxaso Plaza Amozarrain arrasatearra izan zen Gaztela Leongo lasterketan Bolintxo Okindegia-Lana taldearen izenean parte hartzen, bederatzigarren postua lortuz.

Gaztelako lautada zabala, haizea eta beroa izan ziren protagonista larunbateko lasterketan, hortaz, Euskal Herrian izaten diren lasterketetatik oso ezberdina. Arrasatearrak, ordea, edozein ibilbidetan moldatzeko gaitasuna erakutsi eta horiek horrela, ez zuen hutsik egin.

Hasiera bizkorra izan zen. Valladolideko hiritik irten eta berehala, babesik gabeko guneetara irten ziren, lehen kilometro horietan, haizeak txirrindulariaren alde egiten zuela. Ibilbidea bereziki laua izan bazen ere, hainbat muino izan zituen bidean eta hor, Lokatzako txirrindularia, errez kokatu zen lehenengokoekin batera.

Azken etapan tropel murriztu bat iritsi zen Valladolideko kaleetara. Hala, azken kilometro aldapatsuan, Itxasok, amaieran egon ziren eraso gogorrei erantzunda, bederatzigarren postua eskuratzea lortu zuen.

Lokatzako txirrindulariak zera adierazi zuen: "Esperientzia berria izan da eta oso polita. Pozik bukatu dut lasterketa. Tentsio asko izan da lasterketan zehar, inoiz bizi izan dudan handiena. Beroa ere nabaria izan da. Azkenean, etxera oso pozik noa".


Tuba eta bonbardino bandaren emanaldiarekin itxi dute XI. Tuba Jaialdia

Egun oparoak izan dira joan direnak tubazaleentzat; izan ere, ostegunetik larunbatera bitartean hainbat kontzertu zein ekintza egon dira Azpeitian. Atzo, zapatua, Tuba Eguna ospatu zuten, eta tuba nahiz bonbardino bandaren emanaldiarekin itxi zuten egitaraua. Juan Carlos Ribelles zuzendaria omendu zuten, gainera, bertan.

Beste urte batez tuba doinuez gozatzeko abagunea izan da Azpeitian. Joan den ostegunetik hasi eta larunbatera bitartean hainbat izan dira XI. Tuba Jaialdi honetan izan diren kontzertuak eta ekintzak, eta atzorako egun osoko egitaraua zuten prestatuta antolatzaileek. Izan ere, Tuba Eguna egin zuten atzo, eta goizean goizetik hasita kontzertuak izan ziren herrian. Oscar Abellaren eta David Jimenezen entzunaldiak ireki zuen atzoko eguna, eta 13:00etan izan zen hurrengo kontzertua, Duo2arts taldeak eta David Jimenezek Historias de juventud izeneko dantza eta musika ikuskizuna eskaini baitzuten Soreasun.

Ekitaldi nagusia, ordea, arratsaldean izan zen, Azoka Plazan. Han zuzen ere, tuba eta bonbardino bandaren emanaldia izan zen bertan, Beñat Etxaberen gidaritzapean. Kontzerturako antolatutako egitarau oparoaz gozatzeko aukera izan zuten bertan antolatzaileek, eta berezia izan zen emanaldia; izan ere, batetik Juan Carlos Ribelles omendu zuten, eta bestetik, Donostiako Easo Txiki abesbatzak parte hartu zuen emanaldian.


Udal kontuetarako proposamenak egin ahalko dituzte herritarrek

Azaroaren 15a bitartean izango da ekarpenak aurkezteko epea. Modu digitalean eta postontzien bidez jasoko dituzte . "Atzerapausoak" eman direla dio EH Bilduk

Postontzien bidez ere jasoko dituzte herritarren proposamenak eta ekarpenak. (Juan Luis Romatet) 2018ko udal aurrekontuak prestatzeko orduan, herritarren iritziak eta proposamenak jasotzeko zenbait bide zabaldu du Udal Gobernuak. Modu digitalean jasoko ditu ekarpenak, baita hainbat udal eraikinetan jarri dituzten postontzietan eta aste honetan banatu berri duten udal aldizkariak txertatuta dakarren inprimakian ere. Udalak "ezinbestekotzat" jotzen du herritarren inplikazioa eta parte hartzea sustatzea, "herritarrekin elkarlanean etorkizuneko Zumaia eraikitzeko bidean urratsak egiten jarraitzeko". Hala, "herritarren iritziak, proposamenak eta ekarpenak" ezagutu nahi ditu gobernu taldeak, "datorren urteari begira, udal aurrekontuetan jasoko diren proiektuek zumaiarren egungo behar, nahi eta eskaera zehatzei erantzun diezaieten". Hilabete bateko epea izango dute zumaiarrek beraien proposamenak aurkezteko; aste honetan hasi eta azaroaren 15a bitartean, alegia. Horretarako, Zumaiako Udalaren zumaia.eus webgunean jarri duten formularioa bete daiteke, edo ideiak, iritziak edota proposamenak idatziz bidali daitezke aurrekontuak2018@zumaia.eus posta elektronikora. Aste honetan etxez etxe banatu duten udal aldizkariak ere inprimaki bat dakar, eta orria behin beteta, Alondegia kultur etxean eta udaletxeko sarreran jarri diren postontzietan utzi ahal izango dira. Udal Gobernuak azaldu duenez, aurrekontuak lantzeko garaian "hauteskunde programarekin batera, ibilbide orri gisa erabiliko ditu gobernuak Plan Estrategikoaren barruan herritarrekin elkarlanean landutako proiektuak, baita noski, aurrekontu parte hartzaileen bitartez zumaiarrengandik jasotako ekarpenak ere. Modu horretara, guztien beharretara egokitutako herria eraikitzeko". Zumaiako Udalean oposizioko lehen alderdia den EH Bilduren ustetan, "atzerapausoak" ematen ari dira parte hartzeari dagokionez. "Nabarmena da agintaldi honetan distantzia handitzen ari dela herritarren eta udalaren artean". Koalizioak dio udaletxeko ateak ixten ari zaizkieela elkarteei, eragileei eta herritarrei, eta "aurrekontuen prozesuan ere, parte hartzeari dagokionez, atzerapausoak ematen ari dira, herritarren protagonismoa gutxitzeko. Hori adierazten du udalak prestatu duen galdetegiak, galderak zehaztuta izatean inkesta erabat bideratzen duelako". Oposizioaren arabera, beharrezkoa da herritarrekin aurrez aurre egotea. "Nahiz eta beti ez jaso herritarren partetik eragile politikoek nahiko genukeen erantzun zabala, ezin zaio uko egin herritarrekin aurrez aurre egoteari; entzun egin behar zaie herritarrei. EH Bildutik eskatzen diogu udalari dinamika horiek bultzatzeko".


Lucia Lacarrari elkarrizketa, gaur gauean, Dani Alvarezen "El Día de Mañana" saioan

Balletaren izen handienetako bat da mundu mailan Zumaiako dantzaria. Konpainia onenetan aritu izan da, dantzari eta koreografo entzutetsuenekin.

Gaurko "El Día de Mañana" saioan Lucia Lacarra Zumaiako dantzariarekin izango da Dani Álvarez. Dantza klasikoan izen handienetakoa da mundu mailan Lacarra.

Balletean lortu duen arrakasta ukaezina da: nazioartean hainbat sari irabazi ditu, munduko konpainia onenetan aritu izan da, dantzari eta koreografo onenekin, eta milioika lagunen aurrean ere egin zuen dantza Urte Berri Eguneko Vienako Kontzertu ezagunean.

Bere ibilbide profesionalaz gain, Lucia Lacarra dantzariaren alderik pertsonalena ere ezagutuko dugu Dani Alvarezen eskutik. Thalia akademiara itzuliko dira, bertan hasi baitzen dantzan Lucia, eta Mentxu Medel bere lehen irakaslearekin ere izango dira; Lacarrak, gainera, sorpresa hartuko du Josué Ullate Victor Ullate dantzariaren semearen agurrarekin. Izan ere, Ullateren konpainian ere egin zuen dantza Lucia Lacarrak.

"El Día de Mañana" saioak, gainera, aukera izango du dantzariaren In the still of the night azken lanaren Bilboko Arriagako estreinaldia bertatik bertara ikusteko. Matthew Golding bikotearekin batera estreinatuko du ikuskizuna, eta entsegua, beroketa lanak eta azken orduko urduritasunak kamerinoan eta agertokiaren atzealdetik bizitzeko aukera izango dugu, Dani Alvarezekin batera.

Lucía Lacarra dantzaria, gaurko "El Día de Mañana" saioan, 22:30etik aurrera, ETB2n eta eitb.eus-en.


Egun Ero: abenduak 22

Aizarozko neguko festen inguruan Patxi Miranda elkarrizketatu dugu gaurko irratsaioaren lehen zatian. Bigarrenean, Amaia Legarrarekin haur txikienen hezkuntzaren inguruko kolaborazio berri bat izan dugu.

Erabilitako kantak:

-Baiuka - Morriña

-Dukkha - Harriak

-The Prince Karma - Later B ches


Bizkaitar bat atxilotu dute Badajozen 270 kilo haxix zeramatzan furgoneta bat abandonatzeagatik

Joan den astelehenean, Bizkaian aurkitu zuten, eta eginbideak bideratu dizkiote, osasun publikoaren aurkako delitu baten ustezko egile gisa.

Guardia Zibilak Bizkaiko bizilagun bat atxilotu du osasun publikoaren aurkako delitu baten ustezko egilea delakoan. Polizia-iturrien arabera, gaizkileak A-66 autobidetik gidatzen zuen furgoneta ezkutatu zuen, eta poliziek horretan ezkutatutako 270 kilo haxix aurkitu zituzten, Almendralejon (Badajoz).

Gertakaria uztailaren amaieran izan zen; Badajozeko Guardia Zibileko agenteek ikusi zuten furgoneta bateko gidaria, poliziaren presentziaz ohartzean, bidetik atera eta handik gertu ezkutatzen saiatu zela.

Furgoneta handik gutxira abandonatu zuten, eta gidariak ihes egin zuen.

Ibilgailua aztertzerakoan, agenteek poltsak eta zakuak aurkitu zituzten eserlekuen azpialdean eta maletategian. Poltsek 270 kilo haxix zituzten guztira, eta droga horretatik 1.080.000 dosi lortuko zituzten legez kanpoko merkatuan, iturrien arabera.

Ikerketan zehar, bizkaitar batek ibilgailua Sevillan alokatu zuela jakin zuten eta "narkogarraioaren" arduradun gisa delitu-ekintzan inplikatzeko nahikoa froga lortu zituzten.

Joan den astelehenean, abuztuaren 16an, Bizkaian aurkitu zuten, bertan bizi baita, eta eginbideak bideratu dizkiote, osasun publikoaren aurkako delitu baten ustezko egile gisa, eta Almendralejoko Instrukzio Epaitegien esku utzi dituzte.


3 Klubaren 2022ko aldizkari digitala

Urte osoan zehar antolatu ditugun ekimenei buruzko informazioa eta argazkiak aurkituko dituzue 3 klubeko aldizkari digitalean.

Urtero legez, urteari amaiera bikaina emateko, 2022ko aldizkari digital berezia prestatu dugu 3 Klubeko kide zaretenontzat.

2022. urtea berezia bezain pozgarria izan da 3 klubeko kideontzat. Elkar ikusteko aukera izan dugu, elkarrekin jolasteko eta kaleko ekitaldietan dibertitzeko gure 3 Klubeko lagunekin batera.

Guztion artean aurrera eraman ditugun ekimenei buruzko informazioa bildu dugu aurten ere aldizkari digitalean: "Bizi EITB Jaia: 3 kluba" egin ahal izan dugu, eta Ikastolen Elkarteak antolatutako ekimenetan ere izan gara. Gainera, "3 Ene Kantak" saioak laugarren denboraldiari ekin dio musikaz girotuta. Marrazki bizidunen eta telesailen estreinaldiak eskaini ditugu ETB3n eta 3 klubaren euskarrietan, eta horrez gain, "3 kluba" YouTube kanalean hainbat marrazki bizidun daude ikusgai. Aipatutakoaz gain, informazio gehiago aurkituko duzu gure aldizkarian!

Gure aldizkaria edozein tokitara eraman dezakezue, mugikorretan eta tabletetan ere ikus daiteke-eta.

Gogoratu 3 Klubeko kideok hainbat abantaila eta opari izango dituzuela, eta baita doako sarrerak ere. Horregatik, ez galdu aukera eta egin zaitez 3 klubeko kide!


Zinearekin aukera bikoitza gaur, Erriberan

Bi pelikula jarriko dituzte gaur arratsaldean, Erribera kulturgunean. Aurrena, haurrek izango dute aukera, 16:30etan hasita, Ilargirantz marrazki bizidunetako filmarekin. Pete da protagonista, eta bidaia magiko bat hasiko du, ilargian barrena, Anne arreba txikia erreskatatzeko, bertako gizon gaiztoak bahituta daukana. Helduentzat, berriz, Seis días corrientes pelikula umoretsua jarriko dute, 19:00etan hasita. Moha, Pep eta Valeroren bizitza kontatzen du filmak: Bartzelona inguruko iturgintza eta elektrizitate enpresa txiki bateko hiru langile. Bietarako sarrerak eskuragarri daude astigarraga.eus webguneko Sarrerak erosi atalean; edo Erriberan bertan, filma hasi baino ordubete lehenago. Ilargirantz ikusteko sarrera 2 euro dira, eta Seis días corrientes ikusteko, berriz, 5 euro.


Ukenduak egiten ikasteko bi saio Olaberrian

OLABERRIA // Sendabelarrekin ukenduak nola egin ikasi ahalko da Olaberrian, jakintza zaharra berreskuratuz. Ikastaroak saio bikoitza izango du; bat gaur 17:00etan da, baina itxita dago taldea, lekuak bete zirelako. Bihar goizerako beste saio bat antolatu dute, 10:00etan hasita. Leku batzuk geratzen dira oraindik (izena jubilatu elkartean edo 681 175 113ra Whatsappa). Bi ordu eta erdi edo hiru iraungo du bakoitzak, eta Ihurreko jubilatuen elkartean emango ditu tailerrak Bidatz Sasiain adituak.


Indarkeria matxistaren bi biktimek inauguratu dute beren omenezko monolitoa

Negarrari eutsi ezinik une batzuetan, baina indarra erakutsiz parte hartu dute indarkeria matxistaren bi biktimek gaur eguerdian Emakumeen Etxe aurreko plazan Zarauzko Udalak egin duen ekitaldian. Han izan dira Parekidetasun saileko kideak eta EAJko, EH Bilduko eta PSE-EEko udal ordezkariak ere.

Indarkeria matxistaren biktimen oroimenez monolito xumea jarri du Zarauzko Udalak Emakumeen Etxe aurreko plazan, lorategietako batean. Lore morez inguratuta, kolore zuri, more eta griseko panelean hau irakur daiteke euskaraz zein gaztelaniaz:

"Hautsi egin nintzen, barrutik eta kanpotik hautsi ninduten.

Hutsik eta bakarrik sentitu nintzen, eta mina benetan zer zen ulertu nuen.

Errealitateak suntsitu ninduen, eta nire ametsak eta ilusioak erabat puskatu ziren.

Beldurrak, kulpak eta haserreak guztiz harrapatu ninduten. Alde ilun horrek ez dizu uzten ez aurrera egiten, ez eta zauritzen, mintzen eta hiltzen zaituen horrengandik urruntzen ere.

Ezin nuen ahuleziarik erakutsi. Eta, azkenean, neure buruari begiratu eta benetan non nengoen ikusi nuen. Nire beldurrak ezagutu nituen, ausardiaz jokatu, eta laguntza eskatu nuen.

Eta, poliki-poliki, lortu egin nuen; neure burua goitik behera aldatu eta askatu egin nintzen. Orain, neure bizitzaren jabe naiz".

"Ez zaudete bakarrik"

Ekitaldian hitza hartu dute Edurne Urbieta udaleko Parekidetasun teknikariak –Gloria Vazquez Parekidetasun zinegotziaren ordez–, Jesus Arana alkateordeak eta Nuria eta Noelia herritarrek; indarkeria matxistaren biktimak dira, biak ala biak. Ekitaldian zehar hainbatetan hunkitu dira bi emakumeak, baita bertaratu diren herritarrak ere.

Urbietak Gloria Vazquez Parekidetasun zinegotziak prestatutako idatzia irakurri du, horrek ezin izan baitu berarentzat "hain inportantea" zen ekitaldian egon. Besteak beste, azaldu du monolitoak aitortza egin nahi diela indarkeria matxistaren biktima izan diren emakumeei, eta gogorarazpena ere izan nahi duela: "Gizarte osoak argi eduki behar du gaur egun oraindik matxismoak emakume askori eta haien seme-alabei sufriarazten diela. Gizonezko horiek beren bikoteen lagunak izan behar lukete, baina eguneroko torturatzaileak bihurtzen dira".

Monolitoarekin, biktimei beste mezu bat ere helarazi nahi die udalak: "Esan nahi diegu ez daudela bakarrik, beraiek jasaten ari direna delitua dela, ez daukatela ezeren errurik, eta arduradun bakarra tratu txarren emailea dela".

Vazquezek fokua jarri du beste puntu batean ere: "Emakume horiek esaten digute asko mintzen dituela epaituak sentitzeak; horrenbeste aguantatu izana aurpegiratzeak; sinistuak ez izateak; beraien ordez erabakitzen saiatzeak. Bi aldiz biktima sentitzen dira askotan, ingurukoak hobebeharrez aritu arren". Horregatik, Vazquezek azpimarratu du Parekidetasun sailean argi dutela emakume horiek entzun egingo dituztela beti.

Azkenik, eskerrak eman dizkie gaurko ekitaldian parte hartzeko ausardia izan duten Nuria eta Noeliari, "ahotsa altxatu eta jendaurrean agertzeagatik, pauso bat aurrera emanda".

"Semeak eta biok indarkeria matxista jasan dugu"

Nuriak eta Noeliak, biek hartu dute hitza, denen aurrean ozen esateko indarkeria jasan dutela. Jimenez izan da aurrena: "Nire semeak eta biok indarkeria matxista jasan dugu. Zorionez, geunden tokitik ateratzea lortu genuen, eta orain gure bizitzak berreraikitzen ari gara".

Hunkitu egin da hitzartzean, baina gai izan da aurrera jarraitzeko, eta monolitoan idatzita dagoen testua irakurtzeko.

Noeliak, berriz, orain gutxi entzun duen abesti baten hitzak ekarri ditu gogora bere hitzartzea hasteko: "Erakutsi zure zauriak, hartara sendatu egingo dituzulako, zioen abestiak. Eta, hala da. Dena hasten da onartuz indarkeria matxistaren biktima zarela: Noelia deitzen naiz, zarauztarra naiz, eta indarkeria matxistaren biktima naiz".

Monolitoko testua irakurri du berak ere, gaztelaniaz –euskarazko bertrsioa irakurri du Jimenezek–.

Ekitaldia amaitzeko, bi dantzarik aurreskua dantzatu diete. Ondoren, besarkadek eta malkoek hartu dute plaza.


Erdi Aroko jaia ospatuko du Labrazak larunbat honetan

Beti da garai ona Labraza eta bere inguruak bisitatzeko, baina bertako alkate Begoña Martinez de Olcozek nabarmendu duenez, bost urtean behin, uztailean ospatzen duten Erdi Aroko jaia da unerik bereziena.

Euskal Herriko herri gotorturik txikienen artean dago Labraza, eta 2008an onartu zutenez, munduan ondoen kontserbatzen direnetako bat da. Plazera da bere kaleetan barrena paseatzea, uda partean, itzalpean. "Labraza oso txikia da, hona etortzen bazara ezin duzu ezer galdu", esan du batzar administratiboaren lehendakari Begoña Martinez de Olcoz Esquidek.

Gainera, txangoa uztailean eginez gero, Labrazako foruak ospatzeko, Alepo herriko elkarteak antolatzen duen Erdi Aroko jaian parte har daiteke, eta herritarrekin ondo konponduz gero, gainera, patatak txorizoarekin jaten gonbidatuko zaituzte, herri bazkarian.

Uztailaren 9an, jaia

"1996. urtean ospatu zen lehenbiziko aldiz Erdi Aroko jaia, herriko foruak 1196. urtean eman zirelako eta 800 urte betetzen zirelako. Herria dekoratzen dugu, herritarrak ere Erdi Aroko jantziekin mozorratzen gara, eta inguruko artisauak eta ekoizleak etortzen dira". Aurten, uztailaren 9an ospatuko dute jaia; umeentzako ipuin kontalaria izango dute, eta El Moroko iturrian antzerkia egingo dute. "Herri bazkariarekin Alepo elkartearentzat dirua biltzen da, urtean zehar antolatzen dituzten beste ekitaldi guztiak ordaindu ahal izateko: sanjuanak, Ostegun Gizena, herriko jaiak".

Bost urtean behin egiten dute Erdi Aroko jaia, "gogoz hartzeko", baina foruaren aldeko brindisa urtero egiten dute, bakarrik herrikoen artean. "Pandemiaren ostean ez dakigu nola erantzungo duen jendeak –esan du lehendakariak–, sanferminak daude, jendea hondartzara joan nahi du, ez dakigu zenbat jende bilduko den, baina seguru inguruko herrietako batzuk etorriko direla".

Labrazako foruaren jatorrizko pergaminoa 2018an berreskuratu zuten, enkante batean

Pergamino galdua

Santxo VII.ak Labraza sortu, eta Tuteran forua eman zion, 1196ko irailean. Hala dio historiak. Alta, froga idatzirik ez zuten izan 2018ko abenduaren 19ra arte. Izan ere, foruaren jatorrizko pergaminoa, galdutzat jotzen zen, eta Eusko Jaurlaritzak Madrilgo enkante batean, 7.500 euro ordainduta, berreskuratu zuen. Pergaminoa berreskuratzeko ikerketa horietan guztietan parte hartu zuten Eusko Jaurlaritzak, aldundiak, Labrazako alkateak, eta, besteak beste, Alicia Marin Perez Oiongo Udaleko artxibozainak, Jose Angel Chasco Moredako etnografoak eta Pedro Uribarrena dokumentalista eta historialari adituak.

Arabako Errioxako eta inguruko forurik zaharrena Guardiakoa da (1164), Antso VI.a Jakitunak emana. Labrazakoa bigarrena da (1196), eta ondoren Vianakoa (1219) dago.

Harresia eta Mairuaren Iturria

Labrazaren kasuan, harresia forua eman eta berehala eraikitzen hasi ziren, eta gaur egun herriko monumenturik garrantzitsuena da. Halere, erortzeko arriskuan ere egon da harresi horren zati bat, duela urtebete inguru. Iazko azaroan, Kultur Ondasun Kalifikatuaren babes arkitektonikoa duen eraikinak aurrekaririk gabeko kalteak jasan zituen, eskualdea astindu zuten euriteek eragin zuten lur-jausi baten ondorioz. Diputazioak berehala esku hartu zuen, harresiaren zati hori finkatzeko eta berreskuratzeko, eta urtearen hasieran amaitu zituzten lan horiek.

Harresiaren barruan, halaber, kale estuetatik paseatzeaz gainera, Erdi Aroko jatorria duten Gobernadorearen Etxea eta Gotzainaren Etxea deituriko eraikinak bisitatzeko aukera dago, baita San Migel eliza ere. Labrazako alkateak azpimarratu duenez, XIV. mendeko Mairuaren Iturriak ere bisita bat merezi du. "Oso txoko polita da, eta ura dago urte osoan zehar". Bere barruan, aurpegi gotiko batekin apainduta dagoen hodi bat dago. Harresiaren hegoaldeko hegalean zulatutako iturri horrek "pasabide sekretu bat zuen, –esan du–, hiribilduaren barrura sartzeko. Setio uneetan ura lortzeko modua izan zen".

Herria zeharkatu ondoren, sarrerako arkupeak eskaintzen dituen ikuspegi panoramikoez gozatzeko momentua da, mahastiak, almendrondoak eta zereal zelaiak ikusteko.

"Nekazari gutxi daude hemen, hiru edo lau, mahastiak, baina batez ere zereala landatzen dute, eta upategi bat dago, Hontza upategia, ardo ekologikoa egiten duena. Jende gehienak Logroñon, Oionen, Vianan edo Guardian lan egiten du. Egun, herrian, 115 lagun erroldatuta gaude, baina urte osoan soilik 75 bizi gara, asteburuetan eta oporraldietan jende gehiago etortzen da", aitortu du Martinez de Olcozek.

Dueñasko pinudia kaltetu dezakeen parke eolikoaren kontra azaldu da kontzejua

Dueñasko pinudia

Felix Garay pasealekutik, Dueñasko pinudia ikus daiteke, Euskal Autonomia Erkidegoko alepo pinuaren (pinus halepensis) populazio natural bakarra, eta Iberiar Penintsulan ipar-mendebaldeen dagoena. Arabako Errioxako eta Bizkaiko gainerako alepo pinu guztiak landatutakoak dira.

Adin guztietako aleak aurki daitezke baso horretan, baina bere habitata ere hondatu egin da, mahastiekin aldatu egin baita eta egurra egiteko ere erabili baitute bizilagunek. Horren ondorioz, eta ale kopuruak behera egiten ari zirela ikusirik, baso erreserba gisa katalogatu zuen Arabako Foru Aldundiak, 2011n, basoaren biziraupena bermatzeko. Gainera, alepo pinua espeziea Arriskuan dauden Espezieen EAEko Zerrendan jasota dago, "kaltebera" gisa.

Berrogeita hamar hektareako eremua hartzen du pinudiak, Paridera del Monte izeneko mendiaren magaletan. Bertara iristeko ibilbidea ez dago seinaleztatua, baina zailtasunik ez du. Labraza herritik bertatik basoa ikusten da, eta bertara igotzen den asfaltatutako bidea ere agerian dugu. Pista asfaltatu horretan agertzen zaigun lehen bidegurutzean ezkerraldera joko dugu, eta hogei bat metrora, bihurgune erdian, oso handiak ez diren harlauzak ditugu. Leku horretan autoa utzi eta lurrezko pista bat hartuko dugu, eskuinerantz eta beherantz, bidegurutze batera heldu arte; eskuinera joango gara Valdevaron errekara heldu arte. Menditik gora abiatuko gara orduan, harrizko bide batetik, Paridera del Monte mendira. Inguruan ditugu alepo pinuak, izpilikuak, erromeroak eta ezkaiak.

Dueñasko pinudiaren inguruan, eta bertako mendiaren gailurretik ipar-ekialdean kokatu nahi dute Eusko Jaurlaritzak eta Aixeindar enpresak parke eoliko bat. Proiektuaren kontra azaldu da Martinez de Olcozek buru duen Labrazako kontzejua, eta biodibertsitatean "sarraskia" eragin dezakeen azpiegitura dela esan du.


Haira Aizpurua Eskolarteko txapeldun, Iurretan

Haira Aizpurua bertsolari lapurtarrak irabazi du Euskal Herriko Eskolarteko txapelketa; Eki Mateorena izan da txapeldunordea. Iurretan jokatu da, asteburuan, 35. Euskal Herriko Eskolarteko finala, 180 lagun ingururen aurrean.

Zapatuan izan zen Eskolarteko finala, Iurretako Kepa Arroitajauregi frontoian. Hamar bertsolari aritu ziren kantuan, tartean, Ixone Asategi durangarra. Bizkaitik bera eta Haizea Telleria sailkatu ziren finalera; Arabatik, Maddi Agirre eta Sabin Abarrategi aritu ziren; Gipuzkoatik June Aiestaran eta Danel Etxeberria; Nafarroatik, Eki Mateorenaz gain, Kattin Madariagak abestu zuen. Igor Meñikak aurkeztu zuen finala, eta Beñat Vidal aritu zen gai-jartzaile. Anttonmari Aldekoa-Otalorak jantzi zion txapela Aizpuruari.

35. edizioa

Guztira, ehun bertsolari gaztek parte hartu dute Eskolartekoan. Ikastolen Elkarteak eta Bertsozale elkarteak elkarregaz antoaltzen dute bat-bateko bertsolari txapelketa, aurtengoan, Iurretako Udalaren laguntzagaz; 35 edizioa izan da hau. 14-18 urte bitarteko gazteek jendaurrean bertsotan aritzeko plaza eskaintzeko helburuagaz antolatzen dute ekimena.


Bilboko portuko transferentzia bizkortzeko eskatu du agintaritzak

Urrirako lortzea ezinezkoa ikusten du, baina gaiaz hitz egiten hasteko eskatu die Jaurlaritzari eta Espainiako Gobernuari

Ricardo Barkala Bilboko Portuko presidenteak portuen kudeaketaren transferentziaren gaiari arnasa berria emateko eskatu die Eusko Jaurlaritzari eta Espainiako Gobernuari. «Aurreikuspena urrirako eman zedila eskatu zen, baina gaur egun data horietan ezinezkoa da. Hori bai, gaiari buruz hitz egiten has daitezela». Barkala ez da ausartu eguna zehazten, baina egingo dela ziurtzat eman du, eta ez atzerapen askorekin: «Horrelako akordioek lege aldaketa asko dakartzate, eta, horretarako, borondate politikoa behar da. Baina sinatua dutena errespetatuko dutela uste dut».

Espetxeen transferentziak oihartzun mediatiko handiagoa hartu du, baina harekin batera eskatu zuen portuena Jaurlaritzak. Era berean, Barkalak azaldu du ez dela azpiegituraren transferentzia, haren kudeaketarena baizik. Ñabardura garrantzitsua da hori, portuak interes orokorreko azpiegiturak direlako Espainiarentzat, eta hori traba legal handia zen eskuz aldatu ahal izateko: «Zer transferitu daitekeen eta zer ez aztertzen ari gara. Autonomoagoak izango gara. Txosten bat egiten ari gara, eta Jaurlaritza ere bai». Ondo bidean, transferentziak Pasaiako portuari ere eragingo lioke. Hura ere Espainiako Gobernuaren esku dago.

Barkalak urteko datuen balantzean hartu du transferentziaren egoeraren berri. 2020a urte «oso txarra» izan zela esan du, eta, koronabirusari ez ezik, zamaketarien grebari ere bota dio errua. «Lan Harremanekin dagoen saltsarekin, nola ez dugu guk kudeatu nahiko?», galdetu du, ironikoki. Bilboko portuko zamaketariak eta zamaketa enpresak negoziatzen hasiak dira berriz, eta Barkalak «ezinezkoa» ikusten du gatazka berriz grebara iritsi ahal izatea. «Gaia ez dago itxita, ez Bilbon, ez Espainian. Hemen berriz bildu dira lan hitzarmena negoziatzeko, baina ez dago zamaketa lanen liberalizazio erreal bat. Baina uste dut alde guztiek ikusi dutela zenbaterainoko hanka sartzea izan zen greba. Horrelako beste kolpe batek joa utziko luke portua».

Beste kolpe bat esan du, 2020an portuaren jardunak %16,7 egin baitzuen behera. 2019an baino 5,9 milioi zama tona gutxiago mugitu ziren. 5,9 milioi horietatik 2,7 zama likidoa izan ziren, erregaiak eta hidrokarburoak. Petronorren jardunarengatik da hori, koronabirusaren eraginez mugimendua murriztu zenez, gutxiago kontsumitu zuelako. «Hori koiunturala izan zen; berreskuratuko dugu», iragarri du Barkalak.

Zama lehorraren —makinak, burnia, mineralak... —jaitsierak gehiago arduratzen du. 3,2 milioi tona gutxiago mugitu ziren, %22 gutxiago. Jaitsiera horren %40 pandemiari egotzi dio; beste %60, berriz, zamaketarien grebari. «Grebak kalte izugarria egin digu. Min handia egin digu, eta ez bakarrik iraun zuen bitartean. Aurretik ere, greba hotsa zegoenean ontzi asko beste portu batzuetara joaten hasiak ziren». Brexit-aren eragina ere aipatu du, baina etorkizunera begira aukera bat ere izan daitekeela aurreratu du. «Errepide bidezko garraioa murriztu egingo dela uste dut, eta guk jaso dezakegu zama hori. Oso oldarkorrak izango gara bezero berrien bila joaterakoan».


Desagertutako legorretar baten bila dabiltza

Andrea Santiago Mieres legorretarraren bila dabiltza bere ingurukoak. Irailaren 17an desagertu zen eta orduz geroztik ez dute bere berririk. Herritarrei laguntza eskatu diete orain. Berririk izanez gero 112ra deitzeko eskatu dute. Hernanin egon daitekeenaren susmoa dute.

Santiagok 16 urte ditu. Desagertu zen egunean gris koloreko txandala, Nike oinetako zuriak eta motxila betz bat zeramatzan. Ile eta begi marroiak ditu, 157 zentrimetroko gariera du eta gorpuzkera argalekoa da.


«Gakoa da hemengo instituzioek euskarazko ikerketa ere baloratzea»

Ia 200 ikertzaile gazte euskaldunek bat egingo dute bihartik aurrera Gasteizen egitekoak diren Ikergazte kongresuan. Aurrez aurrekoaren aldeko apustua egingo dute, elkar ezagutzea ezinbestekoa delakoan.


Orio eta Urdaibai izan dira azkarrenak, Bilbon

Oriotarrek denboraldiko laugarren bandera astindu dute gaur, Bilbon, Euskotren Ligako zazpigarren jardunaldian. Urdaibaik bigarren garaipena erdietsi du, Eusko Label Ligako estropadan, azken luze bikain bat egin ostean.

Urtebete eskasean beltzetik zurira igaro da Urdaibai. Aurreko denboraldian ohorezko txandatik kanpo ibiltzera kondenatuta egon zen. Nahi eta ezinean ibili zen. Sasoi honetan, baina, Jon Elortegik Bou Bizkaia ontziaren norabidea zuzentzea lortu du, baita haren kuadrillari indarra eta kemena helaraztea ere. Ontzirik azkarrena izan da erlojupekoan gaur, Bilbon, eta hala, sasoiko bigarren trapua astindu du Josu Andoni Barturen patroiak. Bizkaitarrek argi erakutsi dute aurreko astean Orion (Gipuzkoa) gertatutakoa ez zela ezustekoa izan.

Erlojupeko probak dakarren berezitasunaz gain, gaurkoan korronteak nahiko buruhauste sortu dizkie entrenatzaileei eta lemazainei. Nahikoa zen ontzia bi metro istriborrera edo ababorrera jotzea garaipenak ihes egiteko. Itsasgora 21:00etan izanda, ohorezko txandako taldeek aurrekoek baino haize eta korronte gutxiago izan dutela ere, Elortegik estropada aurretik marraztutako estrategia ongi bete dute Barturenek eta arraunlariek.

Korrontearen indarra ahula izan dela eta, ligako lau ontzi indartsuenak irteeran ez dira erabat istribor aldera joan. Orio eta Santurtzik egin dute irteerarik indartsuena. Talde horiek zerbaitegatik daude Eusko Label Ligako lehen bi postuetan. Lehen ziabogara segundo berean iritsi dira San Nikolas eta Sotera ontziak. Iker Zabalak Eneko Gonzalez jarri du txopan estrenekoz, Asier Zurinagaren ordez. Bigarren txandakoei ateratzen zieten aldea handia zen benetan: Oriok Hondarribiari hemezortzi segundo atera dizkio luze bakar batean. Bitartean, Urdaibai bi segundo atzetik zegoen, baina burua hotz zuten Elortegik eta bere kuadrillak. Aurkaria alboan ez izateak, lan hori egitea eskatzen du: ontzi barruan kontzentrazioa mantentzea, eta arraunketa ez galtzea.

Guggenheim museoaren parean, Nerbioi ibaiak egiten duen meandroaren forma horretan, Oriok Santurtzirekiko segundo bateko aldea zuen. Urdaibaik bere lana egiten jarraitu du, eta oriotarrengandik bi segundo atzetik zihoan. Bien bitartean, Donostiarrak zortzi segundoko galera zuen. Haizeak behera egin du, eta estropada eremua leunagoa zegoen. Kanpoko ziabogako bandera, esaterako, guztiz eroria zegoen. Baina ohorezko txandako arraunlariek burua beste nonbaiten zuten, eta aldeak ohi baino txikiagoak izan dira ontzien artean. Hirugarren ziabogara hurbiltzen ari zirela, Urdaibaik susperraldi txiki bat izan du, eta Santurtziren pare jartzea lortu du. Bi ontzi horiek eta Orio segundo batean iritsi dira azken maniobrara.

Azken txanpa ikusgarria

Bermeotarrek bazekiten Orio eta Santurtzi estututa garaipena lortzeko aukera izango zutela. Aurreko astean, azken luzea ikusgarria egin bazuten, gaurkoan zer esanik ez, eta ur geldoetan, gainera. Azken bi minutura arte minutuko 37 paladako erritmoan zihoazen. Urdaibaik atzetik zituen Orio eta Santurtzi liderra, baina konfiantzaz beteta ziren. Barturenek Luis Gonzalez eta Mikel Calleja hankekoei paladak sarritzeko eskatu eta herio bizian zeharkatu dute helmuga. Ez San Nikolas ontziak, ez Soterak, ez dute bermeotarren denbora hobetu.

Zierbena izan da azkarrena bigarren txandan, bosgarren eginda. Bizkaitarrek Hondarribia izan dute aurkari zuzena. Lehen ziabogan bi ontzien artean segundo bateko aldea egon da, Zierbenaren alde. Bigarren luzean, Juan Zunzunegiren taldeak beste estutu bat eman eta bi minututan Ama Gudalupekoa traineruari bi segundo atera dizkio. Alde hori izanda, Zierbenak nahikoa izan du estropada kudeatzeko. Amaieran bost segundoko abantaila atera dio Hondarribiari.

Lehen txandako garaileak, Aresek egin du bederatzigarren. Galiziarrek estropada oso serioa egin dute, eta euren txandan hasieratik amaiera arte nagusi izan dira. Ondarroak eta Kaikuk lehia oso estua izan dute: segundo eta erdi Bizkaitarra ontziaren alde. Amaieran, Aresengandik hamar segundora geratu da. Azken postuan, berriz, Zarautzek amaitu du.

Orio, nagusi

Oriok denboraldiko laugarren trapua astindu du gaur, eta erlojuaren aurka ere ontzirik indartsuena dela berretsi du, Bilboko estropada irabazita. Hala, zazpi estropada igarota, Xanti Zabaletaren taldeak ondo bideratua dute Euskotren liga berriz irabaztea. Izan ere, bost estropaden faltan, bost puntuko errenta dute donostiarrarekiko. Bigarren aldiz jokatzen zen Bilboko estropada emakumezkoetan. 2016an izan zen azken aldiz, eta hor San Juan nagusitu zen.

Sailkapena atzetik aurrera hartuta, Hondarribia izan daerlojupekoari ekiten aurrena, ondoren Donostiarra eta azkenik Orio. Arraun ez daaritu. Arraunlariek atzo pasatu zituzten Osakidetzak agindutako COVID 19ko testak, eta ezusterik ezean bihar jakingo dituzte emaitzak. Negatiboak izanez gero, entrenatzen hasi ahal izango dira berriro, eta datorren ostiralean jokatuko den Euskadiko Txapelketan parte hartu.

Hasi eta buka nagusitu da Txiki ontzia. Aurreko igandean etxeko estropada ez irabazi izanaren arantza kendu nahi zuten oriotarrek. Gainera, ligaren erdia igarota, jakitun ziren puntu bakoitza are eta balio gehiago hartzen doala estropadaz estropada. Ibaiko uraren sakonera eskasa izan arren, arraunkera bizia erakutsi du Oriok hastapenetik. Denboraldi osoan zehar hala egin du, baina ibaian izanda, are agerikoagoa izan da hori. Donostiarra eta Hondarribia indarrez atera dira, baina berehala ezarri du bere legea Oriok.

Lehen luze horretan Hondarribia izan da istriborrenera joan dena. Donostiarrak eta Oriok, berriz, nahiago izan dute erditik joan, eta Nadeth Agirrek gidatutakoa izan dira korronteak ondoen baliatu dutenak, eta itsasadarrean hoberen moldatu direnak. Ziabogara iristerako alde polita zuen jada Oriok. Zazpi segundo ateratzen zizkion Donostiarrari etea hamaika Hondarribiari. Azken horietan leku aldaketa dezente egin zituen aurreko igandekoarekin alderatuz. Arraunlari berdinak aritu diren arren arraunean, hiruk baino ez dute egin leku berean. Horrekin joera aldaketa bat biltzen dute gipuzkoarrak. Baina ez da hala izan. Donostiarrak lan ona egin du, baina oraindik ez ere ez dela Orio bezain ontzi batua antzeman da.

Itzuleran gauzak ez dira aldatu. Alderantziz. Paladaz-palada, eta hazea alde, Orio aldea handitzen joan da, eta azkenerako bikoiztu egin du lehen luzean ateratako errenta. Hamahiru segundo atera dizkio Donostiarrari, eta 23 Hondarribiarri. Bihar, Lekeition (Bizkaia) izango dira Eusko Label eta Euskotren ligetako estropadak, 11:40etatik aurrera, itsaso zabalean.


Uztailak 15, egunak dakarrena

Prentsaren errepasoa.


Esteban Perez: “Egun ez dago alarma sozialik, baina droga kontsumitzen da”

Izan Fundazioko psikologoa da Esteban Perez (Donostia, 1958) duela 31 urtetik. Azkoitian izan zen asteazkenean, 'Drogekiko mendekotasuna: ondorioak eta konponbideak' hitzaldia ematen.

Esteban Perez. (Eider Bereziartua) Izan Fundazioko psikologoa da Esteban Perez (Donostia, 1958) duela 31 urtetik. Hainbat programa lantzen dituzte bertan, eta horietako bat da Gizakia Helburu. Drogen kontsumoak eragindako arazoen tratamendurako programa. Horren barruan, joan den asteazkenean Azkoitian izan zen Perez, Drogekiko mendekotasuna: ondorioak eta konponbideak hitzaldia ematen. Hitzaldi horren helburua fundazioak lantzen dituen proiektuen inguruko informazioa herritarrei zabaltzea izan zen. Nola dago drogen gaia Gipuzkoan? Drogaren arazoa, gaur egun, ez da hartzen arazo sozial moduan, ez da duela urte batzuk heroinarekin gertatzen zen bezala. Gaur egun ez dago alarma sozialik, baina droga oraindik kontsumitzen da. Guk uste dugu ez dela kontsumoa jaitsi, nahiz eta ez den lehen adina hitz egiten. Era guztietako menpekotasunak dituzten pertsonak tratatzen ditugu guk: alkoholikoak, kokainaren menpe daudenak, speedaren menpe daudenak eta abar. Gaur egun, gainera, sortu dira substantzia gabeko menpekotasunak ere, hau da, ludopatiak. Ludopatiaren arazoa handia da gazteen artean. Esate baterako, Interneteko jokoekin, pokerrarekin eta apustuekin geroz eta jende gehiagok du arazoa. Guregana etortzen dira hori nola tratatu jakitera. Horretan ari gara orain, pixkanaka-pixkanaka. Guretzat oraindik arazo berria da, baina etorkizunean pertsona gehiago etorriko direla uste dugu. Orduan, gizartean badago arazoa. Bai, bai, arazoa existitzen da. Ziur aski, ez da horren inguruan hainbeste hitz egiten ez dagoelako alarma sozialik, baina arazoa existitzen da. Egun, gazteak eta ez hain gazteak daude drogei lotuta. Esate baterako, ostalaritzan edo tabernetako munduan badakigu alkohola eta kokaina daudela. 40 urte inguruko pertsona heldu asko ari dira guregana etortzen kokainarekin arazoa daukatelako. Speeda eta haxixa ere asko kontsumitzen dira. Urteekin substantzia aldatzen da, ez kontsumoa, ordea. Orain ez da lehen bezala heroina kontsumitzen; gaur egun, speeda, kokaina, alkohola eta haxixa daude hor. Estatistikoki ez dakigu jaisten edo igotzen ari den, baina arazoak hor jarraitzen du. Irakurri elkarrizketa osoa Gipuzkoako Hitzaren webgunean.


Ostegunean 'Linguae Vasconum Primitiae' irakurriko dute 200 lagunek, Bilbon

Bernart Etxepareren obra aukeratu dute XIV. Klasikoen Irakurraldi Jarraiturako. Xabier Amurizak moldatu du testua: euskara batuan emandako antologia da, «kantatzeko» estiloan


Zero Zabor programari eta Martxoaren 8ari lotutako udalbatzarra gaur

Bi gaiok hizpide nagusi izango dituen udalbatzarra ostegun honetan.

Ate joka dugun Martxoaren 8ari begirako adierazpena bozkatuko du udalbatzak, gaurko, otsailaren 23rako deitua duten osoko bilkuran. Hilero azken ostegunetan egiten duten moduan, ohiko hitzordua deitu dute udaletxean. Emakumeen Egunari lotutako adierazpenaz gain, "Zero Zabor Udalerriak Ziurtatzeko Programara (Zero Waste Cities Certification Programme) atxikitzea" ere erabaki beharko dute.

Hemen Usurbilgo Udaletik helarazi duten gai-zerrenda zehatzaren berri:

Ohiko udalbatzarra

Eguna: otsailak 23, osteguna.

Ordua: 18:00.

Tokia: udalbatza aretoa.

Gai-zerrenda:

1-2022ko abenduaren 22ko ezohiko bilkurako aktaren onespena.

2-Alkatetzako dekretu hauen berri ematea: 2023ko urtarrilaren 23tik otsailaren 17ra.

3-Zero Zabor Udalerriak Ziurtatzeko Programara (Zero Waste Cities Certification Programme) atxikitzea.

4-2023ko martxoaren 8rako adierazpena.

5-Galdera eta eskaerak.

Deitzailea: Usurbilgo Udala.


UTS Master Txapelketako finalerdiak bihar jokatuko dira Galarreta frontoian

Barrenetxeak, Juaneneak, Ansa II.ak eta Urkizak jokatuko dituzte lehiaketako partiduak. Galarretan hasiko da txapelketa, bihar, eguerdiko 12:00etan hasita. Final haundia hilaren 30ean izango da, gaueko 23:00etan.

Asteartean aurkeztu zuten UTS Buruz Buruko Master Txapelketa Galarretan. Bertan izan ziren UTS komunikazioko eta Oriamendiko arduradunak eta lau erremontistak. Bi egunetan jokatuko dituzte txapelketako partidu guztiak eta, beraz, datorren larunbatean, hilaren 30ean, ezagutuko dira irabazleen bi izenak.

Berrikuntza nagusia, egutegia eta ordutegia

Asteartean emandako prentsaurrekoan aurreratu zuten berrikuntza emango zela UTS Master Txapelketa honetan, egutegiari eta ordutegiari dagokienez. Izan ere, finalerdiak bihar, urtarrilaren 24an, jokatuko dira. Galarretan izango dira norgehiagokak, eguerdiko 12:00etan hasita. Berrikuntza da egutegiarena eta ordutegiarena, artxibategira jo eta atzera egin beharko litzatekeela jakiteko noizbait jokatu ote den igande eguerdian. Bestetik, aipatu moduan, finala urtarrilaren 30ean, datorren larunbatean, jokatuko da. Horretan ere ordutegia ez da izango ohikoa; izan ere, partidua gaueko 23:00etan jokatuko da.

Lau pelotarik hartuko dute parte txapelketan. Hain zuzen, Buruz buruko txapelketa nagusian, lehenengo lau postutan geratu ziren pelotariak izango dira parte hartzaileak. Aurten, Endikaren baja dela eta, bosgarren postuan geratu zen pelotariak hartuko du parte: Ansa II.ak, erremontista urnietarrak.

Halaber, partiduak osatzeko irizpidea finalerdietan lortutako sailkapena izango da. Gainera, partidu bakarrera jokatuko da eta txapelketako norgehiagoka guztiak 30 tantora jokatuko dira. Horrela, lehenengo finalerdian Urriza eta Ansa II.a neurtuko dira eta bigarren finalerdian, berriz, Juanenea eta Barrenetxea IV.ak jokatuko dute bata bestearen aurka. Hortaz, bi partidu horietako irabazleak pasako dira zuzenean final haundira.

Ikusle gabe jokatuko da

Koronabirusa dela eta, txapelketako partiduak ateak itxita jokatu dira eta oraingo honetan ere horrelaxe egingo dute. Hala ere, partidu guztiak ETB1ek eskainiko ditu zuzenean eta, hortaz, ikusteko aukera egongo da.


Herria sustatzen dutenak

Ibilbide luzea du Ibarrako Merkatari Elkarteak. 1999. urtean sortu zuten Ibarrako merkatari ezberdinek, eta gaur egun, Ibarrako 25 elkartekidek osatzen dute, eta Ibarrako Merkatari Elkarteak Ibarrako merkatariak baino ez ditu batzen.

Herrietan komertzio txikiak dira kaleari bizitza, argia eta kolorea jartzen diotenak. Garbi dute, azken batean, beraiek direla herria sustatzen dutenak. Herritarrak herrian bertan erostera animatu nahi ditu elkarteak eta horretarako iaz bonu kanpaina egin zuten. Kanpainak «arrakasta» handia izan zuela kontatu dute elkarteko kideek. Beste herri batzuetan ere egin izan dira, baina udalak bultzatuta izan direla zehaztu dute. «Elkarte txiki batek honelako bonu kanpaina bat bere gain hartzea esfortzu nahiko handia izan zen», esan dute.

Merkatariek kuota txiki bat ordaintzen dute, eta gero urte osoan zehar kanpaina ezberdinak egiteko baliatzen dute. Elkartekideek hilean 10 euro ordaintzen dituzte. Elkartea sortuta, diru laguntza jasotzen dute bai udaletik eta baita Eusko Jaurlaritzatik ere. Diru horrekin egiten dituzte kanpaina ezberdinak, eta elkartearen barruan dauden merkatariak ari dira egiten lan guzti hori.

Herrira begirako lana

«Zein kanpaina mota nahi duten, zer izango den onuragarriena pentsatzen dute, bai bezeroentzat eta baita beraientzat ere», azaldu dute. Zozketa bidezko kanpainak ere egiten dituzte, eta esaterako, piper garaian, piper landareak ere oparitu izan dituzte.

Gabonetako kanpaina elkarte guztiek egiten dute, eta Ibarran ere garai garrantzitsua izaten da salmentei begira, eta kaleko argiterian ere arreta jartzen hasita daude. Elkarteak herriko beste eragileekin saretzea ere bilatzen du, eta esaterako, Galtzakomik lehiaketarekin edota Lauburu Futbol elkartearekin elkarlana sustatzen dute. Sarien bidezko kolaborazioak egiten dituzte, hau da, herrian bertan kontsumitzeko diren erosketa txekeak ateratzen dituzte.

Euskara ahoan

Euskararekin ere bat egiten du Ibarrako Merkatari Elkarteak, eta aurtengoa urte berezia dute. Alde batetik, Kilometroak festa egingo da urrian, eta urtean zehar hainbat eta hainbat ekimen antolatzen ari direla kontuan izanda, herriko dendetan ere eragin positiboa izatea espero dute.

Beste aldetik, 22. Korrikak herria zeharkatuko duela jakinda, merkatari elkarteak ere bere ekarpena egingo du. Honela, hainbat eragileren artean erositako kilometroan bere zatitxoa du.

IBARRAKO MERKATARI ELKARTEA

Telefonoa. 688 885 496

Helbide elektronikoa. merkataritza.tolosa@gmail.com


Hitzez Ekin

Apirilaren 11. Hedabide guztietako titularretan irakurri genuen: "Itzela izan da", "Euskararen uholdea Donostiara ailegatu da", "Berriro ere euskaldunok lortu dugu"... Abenduaren 4a, hedabide guztietako titularretan irakurriko dugu: "Inoiz egin den ariketa sozialik handiena egin dugu", "Itzela izan da", "Kaleak bete ditugu"...

Euskarak oraindik ere behar gaituelako, udaberrian HITZEKIN abiatu genuen KORRIKA eta udazkenean HITZEZ EKINgo diogu EUSKARALDIARI. Izan ere, aurreko edizioetan egin genuen bezala, ahobiziok eta belarriprestok gure konpromisoak bete, eta hamabost egunez herriak, auzoak eta ariguneak astinduko ditugu. Argi dago data zehatzen zaleak garela, eta horietan mugitzeko arazorik ez dugula izaten, baina ez da horretan geratu behar gure egitekoa. Hamabost egunez ekintzetara jauzi egiteko gai bagara, zergatik ahazten dugu gainontzeko 350 egunetan?

Aurtengo Euskaraldia amaitutakoan, ariketa berria proposatuko dugu. Demagun egunero-egunero ospatzekoa izango dugula, 365 egunez Korrika biziko dugula, Euskaraldian murgilduta egongo garela. Demagun euskara astelehenetik igandera, urtarriletik abendura erabili beharko dugula. Nirekin parte hartu nahi?

Bidali zure iritzi artikuluak hiruka@hiruka.eus helbide elektronikora

HIRUKAk ez du zertan bat etorri artikuluen edukiagaz. Idazkera aldetik gutxieneko zuzentasun bat beharrezkoa da: batetik, HIRUKAk ezin du hartu zuzenketa sakona egiteko lanik; bestetik, egitekotan edukia gura gabe aldatzeko arriskua dago. HIRUKAk azaleko zuzenketak edo moldaketak egingo dizkie artikuluei, hala behar izanez gero.


Donostiak aldi baterako 189 plaza ditu bizikletentzat udarako


Barealdia San Juan Bataiatzailean

Gipuzkoako Foru Aldundiak emandako datuen arabera, azken orduetan Andoaingo adinekoen egoitzan ez da kasu positibo gehiago agertu. Horrek ez du esan nahi hurrengo egunetan gehiago aterako ez direnik. DYAk egindako PCR proba berrietan 23 kasu positibo berri atzeman dituzte Errenterian, Donostian, Beasainen edota Irunen. Baina ez Andoainen.

Gipuzkoan adinekoen arretarako 65 egoitza-zentro eta 5.425 plaza daude, eta gaur egun, COVID-19an positibo emandako erabiltzaileak ondorengo zentroetan daude: Bergarako Mizpirualde (1), Donostiako Alai-Etxe (16), Berra (2), Lamourous (20), Hermano Garate-San Ignacio (1), Txara II (14), Villa Sacramento (2), Bermingham (2), Julian Rezola (3) eta Zorroaga (12), Zumarragako Argixao (11), Errenteriako Jesusen Bihotza (19), Zumaiako Otezuri (1), Hondarribiako San Gabriel (1), Oiartzungo Petra Lekuona (1), Beasingo Arangoiti (14), Andoaingo San Juan Bautista (19), eta Irungo Caser Residencial Anaka (4). Denera, 143 COVID-19 kasu positibo daude egun.

Hiru dira ospitale-arreta behar duten eta ospitaleratuta dauden pertsonak, eta beste 85 Gipuzkoako egoitzetatik eratorritako COVID-19 kasuak artatzeko erreferentziazko bi zentroetan ari dira artatuak izaten, Eibarko Ospitaleko gizarte-solairuan eta Ordiziako San Jose zentroan. Aldundiak emandako datuen arabera, abuztuaren 11n lehen positiboa atzeman zenetik 112 adinekok gainditu dute gaixotasuna eta 47 pertsona hil dira.


Eta azkenik argia?

Itxaropentsu daude liburu eta disko saltzaileak aurtengo Durangoko Azokak har dezakeen itxurarekin. Azken bi urteak gorabeheratsuak izan direla diote, eta izan da 2020. eta 2021. urteak «hekatonbetzat» jo dituenik ere


Martxoaren 30ean aurkeztuko dute Tolosaldeko Emakumeen Etxearen proiektua

Partaidetza prozesuari amaiera emango diote, Gune Zabalaren azken bilerarekin; Tolosako udaletxean izango da, 18:00etan, eta emakumeei bertan parte hartzeko deia luzatu die udalak. Bestetik, ostegun honetan egingo dute Berdintasun Kontseiluaren lehen bilera.

Tolosako Udalak berdintasunaren alorrean aurrerapausoak ematen dihardu herriko eragileekin eta herritarrekin elkarlanean, eta martxoan bi bilera ireki egingo ditu: Berdintasun Kontseiluaren lehen bilera eta Tolosaldeko Emakumeen Etxearen partaidetza prozesuko azken bilera irekia, non behin betiko proiektua aurkeztuko den. Bi bilerak euskaraz izango dira eta itzulpen-sistema eskainiko da, euskaraz hitz egiten ez dakitenek eta ulertzen ez dutenek aurreikusitako bileretan parte hartzeko aukera izan dezaten.

Berdintasun Kontseiluaren lehen bilera ostegunean izango da, 18:00etan, pleno aretoan. "2021 urtearen amaieran sortu zen Berdintasun Kontseilua, emakumeen eskubide politiko, zibil, sozial, ekonomiko eta kulturalak defendatzeko eta zabaltzeko helburuarekin, emakumeen eskubideen alde lan egiten duten udalerriko talde eta elkarteen arteko lankidetza sustatuz", adierazi dute udaletik.

Tolosaldeko Emakumeen Etxea garatzeko Gune Zabalaren azken bilera irekia, berriz, martxoaren 30ean (asteazkena) egingo da, eta Emakumeen Etxearen behin betiko proiektua aurkeztuko da bertan. Topaketa arratsaldeko 18:00etan izango da, pleno aretoan, eta bileraren garrantzia dela eta, Tolosako Udalak eskualdeko emakumeei parte hartzeko gonbita luzatu die.

"Tolosaldeko Emakumeen Etxea Tolosan eta eskualdean emakume eta gizonen arteko berdintasun erreala sustatzea helburu duen proiektu estrategikoa da", esan du udalak. 2018an abiarazi zen Tolosaldeko Emakumeen Etxea definitzeko parte hartze prozesua eta 2021eko maiatzean hasi zen azken fasea. Hilaren 30ekoa izango da azken bilera irekia, eta orain arteko lanketaren bidez garatu den proiektua osotasunean aurkeztuko diete herritarrei.

Emakumeen Etxea eskualdeko emakume guztientzat "erreferentziazko espazioa" izango dela azaldu du udalak: "Elkar ezagutzeko, feminismoaren aldeko ekimenak antolatzeko eta emakumeen arteko eztabaida eta hausnarketa sustatzeko gune bat sortuko dugu. Hainbat jarduera eta zerbitzu eskainiko ditu, besteak beste, Jabetze Eskolaren jarduerak, informazio- eta harrera- zerbitzua eta arreta juridikoa, arreta psikologikoa, sexologia-zerbitzua, ikasketen homologazioa, indarkeria matxista prebenitzeko eta aurre egiteko zerbitzuak, eta emakume-talde eta eragile feministen jarduerak garatzeko espazioa. Udaleko Berdintasun Saila ere bertan egongo da kokatuta".